text:
Ҡайҙа шарттар бар, белгестәр ҙә шунда эшләйәсәк — Рөстәм Хәмитов
ӨФӨ, 2014 йыл, 11 декабрь. /«Башинформ» мәғлүмәт агентлығы, Илья Спиридонов/.
Башҡортостан һаулыҡ һаҡлау системаһы үҫешенең ҡайһы бер төп күрһәткестәре, шул иҫәптән табиптар менән тәьмин итеү буйынса башҡа төбәктәрҙән ҡалыша. Был хаҡта Башҡортостан Президенты Рөстәм Хәмитов республика муниципаль район һәм ҡала округтары хакимиәттәре башлыҡтары һәм медицина учреждениелары етәкселәре менән осрашыуында белдерҙе. Төбәк етәксеһе республика муниципаль район һәм ҡала округтары Советтары рәйестәре менән осрашыу барышында килеп тыуған хәлде яҡшыртыу ысулдарын билдәләне.
— Ҡайҙа шарттар бар, табиптар ҙа шунда эшләй. Уларҙы фатир, эш менән тәьмин итергә, уңайлыҡтар булдырырға кәрәк, — тине Рөстәм Хәмитов.
Әлеге көндә 17 район һәм Ағиҙел ҡалаһы хәүеф төркөмөнә ингән, бында 10 мең кешегә 20-нән кәмерәк белгес тура килә. Иң ҡатмарлы хәл Стәрлетамаҡ (12,8), Йәрмәкәй һәм Иглин райондарында (16,1) күҙәтелә. Октябрьский, Благовещен, Стәрлетамаҡ, Өфө һәм Нефтекама ҡалаларында ла табиптар етешмәй.
Халыҡты табиптар менән тәьмин итеү буйынса Башҡортостан Волга буйы федераль округында 10-сы урынды биләй. Был күрһәткес буйынса Удмуртия, Һарытау өлкәһе һәм Мордовия лидерҙар рәтендә.


c: text/html

text:
«Граждандар контроле» һайлауҙарҙағы хоҡуҡ боҙоуҙар тураһындағы ялыуҙар өсөн sms-портал булдыра
Һайлаусылар хоҡуҡтарын яҡлау буйынса «Граждандар контроле» коммерцияға ҡарамаған ассоциацияһы РФ Президенты һайлауҙары алдынан «Хәҡиҡәт коды» sms-порталын аса, ул Рәсәй халҡының һайлауҙарҙағы ҡағиҙә боҙоуҙар тураһындағы ялыуҙарын йыясаҡ. 7 февралдән 8-916-99-33-22-4 һандары аша һайлауҙар ваҡытында закондар боҙолоуы тураһында хәбәр итергә, шулай уҡ Ассоциация эксперттарына ағымдағы һайлау кампанияһы тураһында мөһим мәғлүмәт ебәрергә мөмкин.
РФ Йәмәғәт палатаһы ағзаһы, «Граждандар контроле» ассоциацияһының башҡарма директоры Георгий Федоров һүҙҙәренсә, порталға килгән бөтә сигналдар ҙа оператив режимда тикшерелә. Ассоциация граждандарҙан sms-хәбәрҙәрҙәр генә түгел, видео- һәм фотоматериалдар ҙа ҡабул итергә әҙер. Был порталда тупланған мәғлүмәттәр тауыш биреү көнөнән — 4 марттан һуң баҫтырылып сығасаҡ һәм президент һайлау кампанияһының аналитик йомғаҡлау документына индереләсәк.
«Хәҡиҡәт коды» проекты Рәсәйҙә 2009 йылдан башлап федераль һәм төбәк һайлауҙары ваҡытында эшләй.

robotstxt: allowed

filter: keep


text:
Өфө Ботаника баҡсаһы ял көндәрһеҙ эшләй
Рәсәй Фәндәр академияһы Өфө ғилми үҙәгенең Ботаника баҡсаһы уны ҡарарға килеүселәр өсөн 10 сәғәттән алып 18-гә тиклем аҙна дауамында ял көндәрһеҙ эшләй. Был хаҡта институттың рәсми сайтында хәбәр ителә.
«Башинформ» агентлығы алдан хәбәр итеүенсә, оранжереяға килеүселәр менән эшләү графигы өфөлөләрҙең һәм республика халҡының күпләп мөрәжәғәт итеүе айҡанлы үҙгәртелгәйне. Хәҙер Ботаника баҡсаһына эш көндәрендә генә түгел, ял көндрендә лә килергә була. Оранжерея буйлап экскурсия яҡынса 30 минут дауам итә. Студенттарға, инвалидтарға, пенсионерҙарға 50 процентлыҡ ташлама ҡаралған.


text:
Рәсәй армияһының тау бригадалары Башҡортостан егеттәре менән тулыланды
Рәсәй армияһында контракт буйынса хеҙмәт итеүсе Башҡортостан яугирҙары бер взводҡа артты.
"Башинформ" агентлығына БР Хәрби комиссариатының контракт буйынса граждандарҙы хәрби хеҙмәткә алыу бүлексәһе начальнигы Дмитрий Нименскийҙың хәбәр итеүенсә, өс тиҫтә Башҡортостан егете бөгөн Өфөнән Төньяҡ Кавказ хәрби округына юллана, унда егеттәр 17-се һәм 18-се айырым тау бригадаһы байрағы аҫтына баҫасаҡ. Улар Ҡоро ер ғәскәрҙәре һалдаттары һәм сержанттары дәрәжәһендә хеҙмәт итәсәк.
Улар барыһы да медицина тикшереүе һәм профессиональ-психологик һайлау үткән. Тау климаты шарттарында хеҙмәт итергә теләк белдергән контрактсылар һаулығына талаптар һәр ваҡыт юғары.


text:
Яңауыл районында ауыр тормош хәлендә ҡалған ғаиләләргә ярҙам итәләр
Яңауыл районының Ғаиләләр, граждандар һәм бәлиғ булмағандар менән эшләү буйынса ведомство-ара советы ауыр тормош хәлендә ҡалған дүрт ғаиләгә дөйөм алғанда 30 мең һумға матди ярҙам күрһәтергә ҡарар иткән, тип хәбәр итә район хакимиәтенең мәғлүмәт-аналитика бүлеге. Аҡсалар урындағы бюджеттан һәм Яңауыл районы халҡы менән өс йыл элек ойошторолған хәйриә фондынан күсерелгән.
Мәҫәлән, коррекция мәктәбе педагогы, педагогик хеҙмәт ветераны ярҙам алған. Ҡатынға өйөн ремонтлауға 19 мең һум бүленгән. Йәнә бәлиғ булмаған баланы дауалауға күп балалы ғаиләгә матди ярҙам күрһәтелгән. «Башинформ» агентлығына хәбәр итеүҙәренсә, Ғаиләләр, граждандар һәм бәлиғ булмағандар менән эшләү буйынса ведомство-ара советы ултырышы айына бер тапҡыр үткәрелә. Шулай итеп, ай һайын фекер алышыу һөҙөмтәһендә ярҙам һорап мөрәжәғәт иткән граждандар реаль ярҙамға өмөт итә ала.


text:
16 йыл элек Башҡортостан Республикаһының Дәүләт гербы һәм Дәүләт гимны ҡабул ителде
Башҡортостандың дәүләт флагы 1992 йылдың 25 февралендә раҫлана (тап ошо тарихи ваҡиға иҫтәлегенә 25 февраль Башҡортостандың Дәүләт флагы көнө булараҡ билдәләнә). Дәүләт гербы һәм Дәүләт гимны һуңыраҡ — 1993 йылдың 12 октябрендә ҡабул ителә.
Республиканың Дәүләт гербы буйынса эш йыл ярымдан ашыу дауам итә. Проект авторҙары иҫке ҡанундарҙан оҙаҡ ваҡыт ҡотола алмай: гербтың төрлө варианттарында йә башаҡтар бәйләме, йә ураҡ менән сүкеш һүрәтләнә.
1993 йылдың 12 октябрендә БР Юғары Советы Башҡортостан Республикаһының Дәүләт гербы тураһында Закон ҡабул итә. Республика парламенты тарафынан ҡабул ителгән проектты “Китап” нәшриәте рәссамы Фазлетдин Ислахов яһай. Башҡортостан Республикаһының Дәүләт гербында милли биҙәк менән уратып алынған түңәрәк эсендә ҡалҡып килгән ҡояш фонында Салауат Юлаев һәйкәле һүрәтләнә. Түбәндә — ҡурай тажы һәм Башҡортостан Республикаһының Дәүләт флагы төҫөнә буялған һәм “Башҡортостан” тип яҙылған таҫма. Геральдика ҡағиҙәләре буйынса гербтарҙа аныҡ шәхесте һүрәтләргә ярамай. Әммә, Салауат Юлаевтың портреты һаҡланып ҡалмағанға күрә, һәйкәл яугир егеттең, азатлыҡ һәм ғәҙеллек өсөн көрәшсенең дөйөмләштерелгән образын кәүҙәләндерә.
Башҡортостан Республикаһы Дәүләт гербының төҫлө һүрәтләнешендә Салауат Юлаев һәйкәле һәм милли биҙәк — алтынһыу, ҡурай тажы – йәшел, ҡалҡып килгән ҡояш асыҡ алтынһыу төҫтә, ҡояш нурҙары — һары, һәйкәл менән биҙәк араһындағы фон — аҡ, эске һәм тышҡы түңәрәктәр ҡуйы алтынһыу төҫтә.
Ошо уҡ көндө — 12 октябрҙә республиканың Дәүләт гимны тураһында Закон ҡабул ителә. Фәрит Иҙрисовтың “Республика” тантаналы көйө Башҡортостандың дәүләт гимны булып тора.
Һәр дәүләттең дәүләт символдары уның тарихын һәм йолаларын, дәүләт сәйәсәте ҡиммәттәрен һәм өҫтөнлөктәрен сағылдыра. Башҡортостандың хәҙерге дәүләт символикаһы элеккеһе менән сағыштырғанда ошо талаптарға, һис шикһеҙ, тулыраҡ яуап бирә.


text:
Фото:
Мәскәү башҡорттары III Бөтә донъя башҡорттары ҡоролтайына делегаттар һайланы
Фото:
Мәскәүҙә “Башҡорттар яҡташлығы” төбәк йәмәғәт ойошмаһы инициативаһы буйынса III Бөтә донъя башҡорттары ҡоролтайына делегаттар һайлау буйынса конференция үтте. «Салют» ҡунаҡханаһының конференциялар залында Мәскәү һәм Мәскәү өлкәһе башҡорттар йәмәғәтселеге вәкилдәре йыйылды. Конференцияла РФ Президенты ҡарамағындағы Башҡортостан Республикаһының тулы хоҡуҡлы вәкиле Салауат Ғүмәров, Бөтә донъя башҡорттары ҡоролтайы Башҡарма комитеты ағзаһы Фәнил Фәйзуллин, «Башҡорттар яҡташлығы» төбәк йәмәғәт ойошмаһы рәйесе Тәлғәт Хурамшин ҡатнашты.
— Мәскәү башҡорттары алдында башҡорт халҡы алдында торған төп проблемалар буйынса мәскәүҙәрҙең фекерен сағылдырыу ғына түгел, шулай уҡ Мәскәү башҡорттарын борсоған төп проблемаларҙы юғары йыйылышҡа еткерерлек лайыҡлы делегаттар һайлау бурысы тора, — тип билдәләне конференцияны асып Салауат Ғүмәров. — Тимәк, Өфөгә «туй генералдары» түгел, ә эш өсөн «яныусы» әүҙем кешеләр барырға тейеш.
БР Фәндәр академияһы академигы, профессор Фәнил Фәйзуллин үҙ сығышында III Бөтә донъя башҡорттары ҡоролтайында тикшереүгә сығарыласаҡ башҡорт халҡы алдындағы мөһим проблемалар һәм бурыстарҙы яҡтыртты. Ул, башҡорт халҡын туплау бөгөн этник башҡорттарҙың төп мәнфәғәттәрен яҡлау буйынса төп хәрәкәт сығанағы булып тора, тип һыҙыҡ өҫтөнә алды.
Беренсе булып үҙ программаһы менән кандидаттар араһында берҙән-бер ҡатын-ҡыҙ — Рәйсә Ишбулдина сығыш яһаны. Ғүмере буйына төҙөлөш тармағында эшләгән, хәҙер инде пенсинер, ул уҙған быуаттың 90-сы йылдар уртаһынан алып Мәскәүҙәге башҡорт милли хәрәкәтенең әүҙем ҡатнашыусыһы булып тора. Үҙ сығышында ул, Мәскәүҙә бөтә башҡорт йәмәғәт ойошмаларын берләштерерлек Башҡорт мәҙәниәт үҙәген ойоштороу ихтыяжы күптән инде өлгөрөп еткән, тип билдәләне.
Рәсәй дәүләт хеҙмәте академияһы профессоры Хәлил Барлыбаев үҙ программаһында Мәскәү башҡорт мәҙәни-милли автономияһы төҙөүҙе, шулай уҡ Бөтә донъя башҡорттары ҡоролтайының Мәскәү бүлексәһе ойоштороу йыйылышын үткәреүҙе өҫтөнлөклө бурыстар итеп билдәләне. Ул төбәктә башҡорт йәштәренә ярҙам итеүҙең мөһимлеген айырып һыҙыҡ өҫтөнә алды.
Мәскәү өлкәһе Павловский Посад ҡалаһында йәшәүсе подполковник Азамат Хызыров үҙ аллы үҙ кандидатураһын күрһәтте. Ул, әлегә тиклем өлкәлә йәшәүсе башҡорттарға иғтибар аҙ бүленде, тип иҫәпләй. Киләсәктә ул үҙ бурысын Мәскәү эргәһе башҡорттарын берләштереүҙә һәм Мәскәү башҡорттарының ижтимағи-сәйәси һәм мәҙәни тормошона әүҙем йәлеп итеүҙә күрә.
Юғары иҡтисад мәктәбе магистранты Илнур Әминев үҙен үҙе күрһәтеүсе икенсе кандидат булды. Ул әле үк Юғары иҡтисад мәктәбенең бер төркөм башҡорт студенттары менән бергә башҡорт мәҙәниәтен популярлаштырыуҙы маҡсат итеп ҡуйған Башҡорт мәҙәниәте көнө үткәреүҙе әҙерләй. Демография буйынса белгес булараҡ, ул үҙенең төп бурысын башҡорт этносының төп демографик проблемаларын хәл итеү маҡсатында Мәскәү һәм Мәскәү өлкәһе, шулай уҡ Рәсәйҙең башҡа төбәктәре башҡорттарын фәнни тикшереүҙә күрә. Үҙ эшмәкәрлегендә Әминев Башҡортостан Республикаһынан Мәскәү вуздарында уҡыусы студенттарҙың Башҡортостан Республикаһы Фәндәр академияһы менән хеҙмәттәшлеген юлға һалыуға ҙур әһәмиәт бирә. Был йәш ғалимдарҙың тағы ла һөҙөмтәлерәк аяҡҡа баҫыуына булышлыҡ итәсәк. Ошо маҡсатта Илнур Мәскәүҙең башҡорт студенттарының фәнни берләшмәһен төҙөргә тәҡдим итте.
Һуңғы булып үҙ программаһы менән Рәсәй Фәндәр академияһының Иҫәпләп сығарыу математикаһы институты ғилми хеҙмәткәре Венер Ғәлин сығыш яһаны. Үҙ сығышында ул йәштәр проблемаларын һәм уларҙы хәл итеү юлдарын ҡарауға төп иғтибар бирҙе.
Тикшергәндән һуң йыйылыш III Бөтә донъя башҡорттары ҡоролтайын үткәреү буйынса ойоштороу комитеты алдында Мәскәү һәм Мәскәү өлкәһенән делегаттар сифатында бөтә биш кандидатты ла (квота буйынса — дүрт делегат) теркәү тураһында юлларға ҡарар ҡабул итте. III Бөтә донъя башҡорттары ҡоролтайының хөрмәтле ҡунаҡтары иҫәбендә ветеран, Советтар Союзы Геройы Ҡоддос Латипов һәм Федераль мәғарифты үҫтереү институтының төп ғилми хеҙмәткәре, Рәсәй Федерацияһы дәүләт мәғариф стандартында милли-төбәк компонентын кире ҡағыу менән бәйле проблемаларҙы хәл итеүҙә ҡатнашыусы педагогия фәндәре кандидаты Земфира Сәхипова тәҡдим ителде.
Конференция үҙ эшен байрам концерты менән тамамланы.


text:
Баш ҡалала 605 мең кешене иҫәпкә алдылар ҙа инде
Бөтә Рәсәй халыҡ иҫәбен алыу башланғандан алып Өфөлә 605 мең кешене иҫәпкә алдылар ҙа инде, был ҡала халҡының дөйөм иҫәбенең 59 процентын тәшкил итә. Был турала Өфө хакимиәтендәге кәңәшмәлә ҡала башлығы Павел Качкаев хәбәр итте.
— Был мәғлүмәттәр Өфөлә халыҡ иҫәбен алыу тотош Башҡортостан буйынса менән сағыштырғанда күпкә әүҙемерәк алып барылыуын раҫлай, — тине ул. – Республикала бөтәһе 1,2 миллион кеше иҫәпкә алынды.
Әммә алдынғылыҡты биләгән Өфөлә лә халыҡ иҫәбен алыу хәле бөтә ерҙә лә уңышлы түгел. Мәҫәлән, Дим районы һиҙелерлек артта ҡала, унда дүшәмбегә ҡарата халыҡтың 15 проценты ғына иҫәпкә алынғайны.


text:
Фирҙәүес Хисаметдинова: милләт алға бараФото: Олег Яровиков
Фирҙәүес Хисаметдинова: милләт алға бара
Фирҙәүес Хисаметдинова: милләт алға бараФото: Олег Яровиков
— III Бөтә донъя башҡорттары ҡоролтайындағы тәүге ике доклад уҡ –Башҡортостан Президентының һәм Бөтә донъя башҡорттары ҡоролтайы Башҡарма комитеты рәйесенең – I һәм II Бөтә донъя башҡорттары ҡоролтайҙарынан һуң үткән осорҙа башҡорттарҙың ярайһы уҡ эш башҡарыуын күрһәтте, — тип журналистар менән Өфөлә барған халыҡ-ара форумдың тәүге көнө тураһында тәьҫораттары менән уртаҡлашты Ҡоролтай делегаты, Рәсәй Фәндәр академияһы Өфө ғилми үҙәгенең Тарих, тел һәм әҙәбиәт институты директоры Фирҙәүес Хисаметдинова.
– Беренсенән, форумда туған телен белмәгән кешеләр аҙ, был, тел белгесе булараҡ, минең өсөн — бик мөһим күрһәткес, — тип билдәләне Фирҙәүес Хисаметдинова. — Икенсенән, аралашыуҙан күренеүенсә, кешеләрҙең психологияһы ныҡ үҙгәргән. Тәүге ҡоролтайҙарҙа үҙ ихтыяждарын ғына ҡәнәғәтләндерергә ынтылыу, тел һәм мәҙәниәтте һаҡлауҙа кемдәндер ярҙам көтөү кәйефе өҫтөнлөк итә ине, ә балаларыбыҙ һәм ейәндәребеҙ үҙ ата-олатайҙарын, үҙ милли тамырҙарын онотмаһын өсөн беҙҙең үҙебеҙҙән башҡа кем борсолорға тейеш һуң. Хәҙер күрәм, туған телен, мәҙәниәтен, милли менталитетын һаҡлау өсөн үҙенә яуаплылыҡ алырға әҙер булған кешеләр бик күп. Әгәр халыҡтың ошондай үҙ-үҙен ойоштороу принциптары үҫешә икән, тимәк, уҙған йылдар бушҡа үтмәгән: милләт алға бара, — тип һүҙен йомғаҡланы Фирҙәүес Хисаметдинова.


text:
Башҡортостан Президенты Федераль урман хужалығы агентлығы етәксеһе менән осраштыФото: Олег Яровиков
Башҡортостан Президенты Федераль урман хужалығы агентлығы етәксеһе менән осрашты
Башҡортостан Президенты Федераль урман хужалығы агентлығы етәксеһе менән осраштыФото: Олег Яровиков
Башҡортостан Президенты Рөстәм Хәмитов 17 октябрҙә Федераль урман хужалығы агентлығы етәксеһе Виктор Масляков менән эш осрашыуы үткәрҙе.
— Беҙ Рөстәм Зәки улы менән ағас әйләнеше темаһын тикшерҙек, — тип хәбәр итте Виктор Масляков. – Бөгөн Өфөлә үткән конференция исеме ағасты иҫәпкә алыуға бәйле. Әммә ойошторолған форумдың төп маҡсаты – рөхсәтһеҙ ҡырҡылған ағас әйләнеше мәсьәләһен тикшереү. Йәмғиәтебеҙҙә бындай процестарҙың цивилизациялы, законлы булыуы мөһим. Беҙҙең өсөн ағас эшкәртеүгә бәйле барлыҡ процестарҙы күҙәтеп барыу мөмкинлеге булыуы үтә мөһим.
Виктор Масляков билдәләүенсә, бөгөн федераль кимәлдә ағасты иҫәпкә алыу системаһын мәғлүмәтләштереү мәсьәләһе тикшерелә.
— Һәр субъектта һәм округта махсус серверҙар булдырыу планлаштырыла, уларҙа ағас буйынса барлыҡ мәғлүмәт тупланасаҡ, — тине Федераль агентлыҡ етәксеһе. – Ошо йәһәттән беҙҙе Башҡортостан тәжрибәһе ҡыҙыҡһындыра, унда федераль структуралар араһындағы бәйләнештәр яйға һалынған. Система яҡшы эшләһен өсөн, иҫәпкә алыуҙан тыш, процессуаль мәсьәләләр ҙә мөһим. Республикала был система беренсе этабында яҡшы үҙләштерелгән, һәм беҙ республика тәжрибәһен бөтә Рәсәйгә таратырға теләр инек.


text:
Башҡортостан Президенты 2012 йылда республиканы социаль-иҡтисади йәһәттән үҫтереүгә йомғаҡ яһаныФото: Олег Яровиков
Башҡортостан Президенты 2012 йылда республиканы социаль-иҡтисади йәһәттән үҫтереүгә йомғаҡ яһаны
Башҡортостан Президенты 2012 йылда республиканы социаль-иҡтисади йәһәттән үҫтереүгә йомғаҡ яһаныФото: Олег Яровиков
Республика Хөкүмәте ултырышында 2012 йылда Башҡортостанды социаль-иҡтисади йәһәттән үҫтереүгә йомғаҡ яһалды. Ултырышта министрлыҡтар һәм ведомстволар етәкселәре, Башҡортостан парламенты депутаттары ҡатнашты. Сәйәси сараны Башҡортостан Президенты Рөстәм Хәмитов алып барҙы.
— 2012 йылда беҙ яҡшы эшләнек. Яҡынса мәғлүмәттәр буйынса, тулайым төбәк продукты күләме биш процентҡа тиерлек артып, триллион һумлыҡ сикте үтте. Рәсәйҙә эске тулайым продукт үҫеше 3,5 процент тирәһе тәшкил итте, — тине Президент. – Республикала сәнәғәт производствоһы күләме 5,7 процентҡа артты, Рәсәй буйынса был күрһәкес 2,6 процентҡа тиң. Төп капиталға инвестициялар күләме 2012 йылда 8 процентҡа – 233 миллиард һумға тиклем артты. Сит илдәрәҙән инвестициялар күләме ике тапҡырға тиерлек – 600 миллион долларға тиклем артты.
Шул уҡ ваҡытта, Рөстәм Хәмитов билдәләүенсә, йән башына иҫәптә инвестициялар күләме буйынса республика Волга буйы федераль округында әлегә урта позицияларҙы, йәғни 14 субъект араһынан етенсе урынды биләй.
— Ҙур һәм урта предприятиелар килеме 120 миллиард һумдан ашыу тәшкил итте һәм был күрһәткес буйынса Башҡортостан сәнәғәтселәре үҙ һөҙөмтәләрен 15 процентҡа тиерлек арттырҙы. Шул уҡ ваҡытта 200-ҙән ашыу предприятие һөҙөмтәһеҙ эшләй, шуға күрә зыян ике тапҡырға артып, 20 миллиард һумдан ашты, — тип һыҙыҡ өҫтөнә алды Президент.
Ултырышта шулай уҡ төҙөлөш тармағы мәсьәләләре тикшерелде. Рөстәм Хәмитов һүҙҙәренсә, республикала үткән йылда 2,3 миллион квадрат метр торлаҡ төҙөлгән. 2011 йыл күрһәткестәре менән сағыштырғанда, был 10 процентҡа күберәк. Әлеге күрһәткес буйынса респубика Волга буйы федераль округында икенсе урынды биләй. Сафҡа индерелгән шәхси торлаҡ күләмдәре буйынса Башҡортостан Рәсәй Федерацияһында өсөнсө урында килә.
Бынан тыш, республика башлығы агросәнәғәт комплесындағы хәлде анализланы, ҡоролоҡ эҙемтәләрен баһаланы.
— Аграрийҙар өсөн йыл ауыр булды, ҡоролоҡ арҡаһында сәсеүлектәрҙең 20 проценттан ашыуы һәләк булды. Быға ҡарамаҫтан, тулайым продукт күләме 100 миллиард һумдан ашты һәм беҙ ике миллион тоннаға яҡын иген йыйып алыуға өлгәштек, — тине Рөстәм Хәмитов.
Президент уртаса эш хаҡын арттырыу йәһәтенән уңыштар булыуын билдәләне.
— Медицина хеҙмәткәрҙәренә, уҡытыусыларға эш хаҡын арттырыу һәм башҡа күрелгән саралар халыҡ килемен яҡынса ете процентҡа — 19 меңдән (2011 йыл) 21,5 меңгә (2012 йыл) тиклем арттырырға мөмкинлек бирҙе.
Демографик хәлгә баһа биреп, Рөстәм Хәмитов шулай уҡ ыңғай үҙгәрештәр булыуын билдәләне.
— Үткән йылда республикала 59 мең сабый тыуған, дүртенсе йыл рәттән халыҡтың тәбиғи артыуы күҙәтелә, — тине Президент.
Шуға күрә, Рөстәм Хәмитов һүҙҙәренсә, алдағы йылдарға мәктәпкәсә белем биреү учрежениелары системаһын үҫтереү Башҡортостан өсөн өҫтөнлөклө йүнәлештәр булып ҡала. 2016 йылға 3-7 йәштәрҙәге сабыйҙар араһында балалар баҡсаларына сиратты тулыһынса бөтөрөү планлаштырыла.
Әйткәндәй, былтыр төрлө милек формаһындағы балалар баҡсаларында 14,5 мең урын булдырылды.
Башҡортостан Президенты билдәләүенсә, хәл итеүҙе талап иткән мәсьәләләр ҙә юҡ түгел. Улар етештереүселәр, сәнәғәт предприятиелары менән эшләүгә бәйле.
— Сәнәғәт предприятиелары менән эшләргә, улар йылдам үҫешһен өсөн шарттар булдырырға, тейешле закондар сығарыу базаһын формалаштырырға кәрәк, — тип билдәләне Рөстәм Хәмитов.


text:
Республиканың йәш юристар делегацияһы РФ Президентына кандидат Владимир Путин менән осрашыуҙа ҡатнашты
Башҡортостандың йәш юристар делегацияһы РФ Президентына кандидат Владимир Путиндың «Ғәҙел һайлауҙар өсөн» күҙәтеүселәр корпусы менән осрашыуында ҡатнашты. Күҙәтеүселәр корпусы мартта үтәсәк Президент һайлауҙарына объектив баһа биреү маҡсатында «Рәсәй юристары ассоциацияһы» дөйөм Рәсәй йәмәғәт ойошмаһы башланғысы менән булдырылды. Ғинуар уртаһында старт алған проект ихтыяри нигеҙҙә меңләгән күҙәтеүсе-юристы берләштерә, тип хәбәр итә Рәсәй юристары ассоциацияһының Башҡортостан бүлексәһенең Йәш юристар Советы матбуғат хеҙмәте.
РФ Президентына кандидат Владимир Путин күҙәтеүселәр корпусын булдырыуҙы хупланы, һәм корпус ағзаларына ил Президентын һайлауҙа уның күҙәтеүселәре булыу хоҡуғын ышанып тапшырҙы.
Башҡортостан Республикаһында 4 мартта күҙәтеүселәр корпусы ағзалары барлыҡ 3509 һайлау участкаһында буласаҡ. Һайлауҙың ғәҙел һәм асыҡ үтеүенә контроллек итеү уларҙың һәр береһенең төп бурысы булып тора.
Владимир Путин менән аралашыу барышында Башҡортостан делегацияһы ағзалары унан республика баш ҡалаһынан ҡалған тәьҫораттары менән бүлешеүҙе һораны.
—Өфөнөң һуңғы йылдарҙа, Рәсәйҙең башҡа күп ҡалалары кеүек үк, ыңғай яҡҡа ныҡ үҙгәреүен билдәләп үткем килә, — тине Владимир Путин.


text:
Өфөлә беренсе «Әсә һәм бала» дәүләт дарыуханаһы асылды
«Әсә һәм бала» беренсе дәүләт дарыуханаһы Башҡортостанда әсәлек һәм балалыҡҡа социаль ярҙам итеү сиктәрендә асылды. Ул Өфөлә Батыр урамы, 8 адресы буйынса урынлашҡан.
БР «Башфармация» дәүләт унитар предприятиеһы генераль директоры Айрат Абхаликовтың әйтеүе буйынса, бында һигеҙ меңдән ашыу төр продукция тәҡдим ителгән. Шул иҫәптән ике мең самаһы – ҡатындар һәм балалар өсөн. Медицина препараттарынан тыш, сәләмәтлекте нығытыу, матурлыҡты һаҡлау өсөн саралар төрлөлөгөнә бай.
«Әсә һәм бала» дарыуханаһында һатып алыусылар балаларҙы һәм йөклө ҡатындарҙы дауалау өсөн бөтә нәмәләр, поливитаминдар таба аласаҡ. Бынан тыш, төрлө йәштәге балалар өсөн тәрбиәләү кәрәк-яраҡтары, аҙыҡ-түлек, шулай уҡ дауалау косметикаһы бар.
Дарыуханала профессиональ хеҙмәткәрҙәр эшләй, улар һәр саҡ аҡыллы кәңәш бирәсәк.


text:
Өфө янындағы автоһәләкәттә биш кеше ҡазаланған
Ырымбур трактындағы бөгөнгө һәләкәттә биш кеше зыян күргән, ғәҙәттән тыш хәл Өфө аэропортындағы юл үткәргесендә булған. Улы менән атаһы «Нива Шевроле»ла ҡаланан килгән. Водитель үҙенә кәрәкле боролошто үтә биреп, һуңғы минутта боролорға ҡарар итә. Әммә маневрын тамамлап өлгөрмәй. Машинаға ҙур тиҙлектә килгән «Дэу Нексия» килеп бәрелә, уның салонында ир-егет һәм дүрт ҡатын-ҡыҙ ултырған була. «Шевроле»лағылар зыян күрмәй, ә бына «Нексия»ның водителен һәм пассажирҙарын дауаханаға оҙатырға тура килә. Килеп сыҡҡан хәлде автоинспекция тикшерә, тип хәбәр иттеләр БР буйынса Эске эштәр министрлығының матбуғат хеҙмәтенән.


text:
Өфө күсемһеҙ милеккә инвестициялар һалыу буйынса Рәсәйҙең ун иң яҡшы ҡалаһы иҫәбенә инде
Рәсәй Инженерҙар союзы фекеренсә, Өфө инвестициялар йәлеп итеү йәһәтенән Рәсәйҙең иң яҡшы ҡалалары рейтингыһында лайыҡлы урын биләй. Исемлекте төҙөүселәр әлеге рейтинг менән күсемһеҙ милеккә инвестициялар һалыу өсөн ҡала һайлағанда һәм йәшәү урынын алмаштырғанда файҙаланырға тәҡдим итә, тип хәбәр иттеләр Башҡортостан баш ҡалаһы хакимиәтенең матбуғат хеҙмәтенән.
Профессиональ берләшмә 100 мең һәм унан ашыу кеше йәшәгән ҡалаларҙы тикшергән. 2010 йылда үткәрелгән Бөтә Рәсәй халыҡ иҫәбен алыу һөҙөмтәләре буйынса, илдә бындай 165 ҡала бар. Союз эксперттары ҡалаларҙы 13 категория буйынса баһалаған, улар араһында – демография, экология, торлаҡҡа хаҡтар, граждандарҙың йәшәү кимәле, транспорт инфраструктураһы. Һөҙөмтәлә тәүге өсәү иҫәбенә Мәскәү, Санкт-Петербург һәм Новосибирск ҡалалары ингән. Силәбе, Омск, Волгоград, Түбәнге Новгород, Һамар ҡалаларын артта ҡалдырып, Өфө тәүге унау иҫәбенә инде.


text:
Силәбе өлкәһендә Башҡортостандың йәш башҡарыусылары концерт менән сығыш яһаясаҡ
Силәбе өлкәһенең Арғаяш районында Башҡортостандың йәш башҡарыусылары «Яҙғы кистәр, уяна хистәр» исемле концерт менән сығыш яһаясаҡ. 21 апрелдә Заһит Ҡунафин, Анжелика Якусева, Айнур Мансуров, Илмир Моталов, Розалия Шәрәфетдинова һәм DJ NailBashstyle йәштәрҙе үҙ йырҙары менән ҡыуандырасаҡ. Был хаҡта «Башинформ» агентлығына Башҡортостандың Силәбе өлкәһендәге Даими вәкиллегенең матбуғат секретары Михаил Хәбиров хәбәр итте.
Концерттарҙы ойоштороусы булып Башҡортостандың Силәбе өлкәһендәге Даими вәкиллеге һәм Арғаяш районы хакимиәте ярҙамында өлкәнең Башҡорт йәштәре иттифағы рәйесе урынбаҫары Руфат Йәлилов сығыш яһай.
— Башҡорт концерттары һәм дискотекалары туған телгә, илгә, мәҙәниәткә ҡарата изге тойғолар уята, — тип билдәләне Арғаяш районы хакимиәте башлығы урынбаҫары, Башҡортостан Республикаһының атҡаҙанған мәҙәниәт хеҙмәткәре Рәшит Хәкимов. – Бындай саралар тәрбиәүи йәһәттән бик әһәмиәтле.
Даими вәкиллектең матбуғат хеҙмәтенән билдәләүҙәренсә, бындай саралар ярҙамында урындағы йәштәрҙең башҡорт музыкаһына ҡарата ҡыҙыҡһыныуы арта, был, әлбиттә, милли мәҙәниәттең тергеҙелеүенә булышлыҡ итә.


text:
Республиканың Йәштәр палатаһы Лео Бокериянан рәхмәт хаты алды
БР Дәүләт Йыйылышы – Ҡоролтай ҡарамағындағы Йәштәр йәмәғәт палатаһы 2012 йылда «Студенттар һәм йәштәр араһында тәмәке тартыуҙы һәм наркоманияны иҫкәртеү» мәғариф программаһын уңышлы тормошҡа ашырғаны өсөн бөтә донъяға билдәле хирург, Рәсәй Фәндәр академияһы академигы Лео Бокериянан рәхмәт хаты алды.
Был мәғариф программаһында Башҡортостан юғары уҡыу йорттарынан студенттар ҡатнашты. Йәш парламентарийҙарға грамоталар «Мәғарифта һаулыҡ һаҡлау технологиялары» конгресы сиктәрендә тапшырылды.


text:
«Киң мәғлүмәт саралары коррупцияға ҡаршы» конкурсына заявкалар ҡабул ителә
Башҡортостан вәкилдәре IV «Киң мәғлүмәт саралары коррупцияға ҡаршы» бөтә Рәсәй телевизион фильмдар һәм программалар конкурсында ҡатнашыуға саҡырыла. Һөнәри бәйге Матбуғат һәм киң коммуникациялар буйынса федераль агентлыҡ башланғысы менән ойошторола.
— Конкурста ҡатнашыуға федераль һәм төбәк телевизион каналдары, шулай уҡ бәйгенең темаһы буйынса видеоматериалдар әҙерләгән башҡа төр киң мәғлүмәт саралары саҡырыла, — тип хәбәр иттеләр БР Элемтә һәм киң коммуникациялар министрлығынан.
Заявкалар 2012 йылдың 22 октябренә тиклем ҡабул ителә. Еңеүселәрҙе наградлау тантанаһы 31 октябрҙә Мәскәүҙә Үҙәк журналистар йортонда үтә.
Тулыраҡ мәғлүмәт алыу өсөн www.infogov.ru сайтына инергә, йәки (495) 280-10-51, (495) 280-10-51 телефондары буйынса шылтыратырға була.


text:
Йыл башынан Сибайҙа 6,7 мең квадрат метрҙан ашыу торлаҡ сафҡа индерелгән
Ағымдағы йылдың ете айында Сибайҙа – 6737,7 квадрат метр, шул иҫәптән шәхси торлаҡ төҙөлөшө буйынса 5968,7 квадрат метр торлаҡ сафҡа индерелгән, был үткән йылдың ошо осорона ҡарата 98,7 процентҡа күберәк.
Предприятиелар һәм ойошмалар «Төҙөлөш» эшмәкәрлек төрө буйынса үҙ көстәре менән башҡарған эш күләме 1418,7 миллион һум тәшкил иткән. Сибай хакимиәте мәғлүмәте буйынса, үткән йылдың ошо осорона ҡарата үҫеш темпы сағыштырмаса хаҡтарҙа – 161,7%.
Ағымдағы йылдың тәүге ярты йыллығында Башҡортостанда йәмғеһе 781,8 мең квадрат метр торлаҡ төҙөлгән һәм сафҡа индерелгән, был 2010 йыл күләменә ҡарата 103,1 процент тәшкил итә.


text: Республика президенты Мәскәүҙә ,,Берҙәм Рәсәй,, фирҡәһе тарафынан президент вазифаһына Дмитрий Медведевты күрһәтеүгә үҙ ҡарашын белдергән. Мортаза Ғөбәйҙулла улы фекеренсә, Дмитрий Медведевтың ,,Берҙәм Рәсәй,, фирҡәһенең кандидаты итеп һайланыуы тотош ил өсөн әһәмиәтле ваҡиға. Рәсәй үҫеш осоро кисерә. Быны беҙ Башҡортостан миҫалында ла күрәбеҙ. Сәйәси курсты, һис шикһеҙ, иҡтисади мәсьәләләр, ябай кешене борсоған мәсьәләләр менән яҡшы таныш көслө етәксе дауам итергә тейеш. Дмитрий Медведев Владимир Путин командаһынан булараҡ Рәсәйҙең ғәмәлдәге президенты Владимир Путин башлаған курсты һөҙөмтәле дауам итер тип ышанам, тине Республика президенты Мортаза Ғөбәйҙулла улы Рәхимов.


text:
Башҡортостанда терроризм һәм экстремизмды иҫкәртеү программаһы раҫланды
Башҡортостанда «2011-2013 йылдарға Башҡортостан Республикаһында терроризм һәм экстремизмды иҫкәртеү» республика маҡсатлы программаһы ҡабул ителде. Хөкүмәттең тейешле ҡарарына төбәк башлығы Рөстәм Хәмитов ҡул ҡуйҙы.
Программаның тәү сираттағы бурыстары араһында — социаль-сәйәси, дини, этник ерлектәге бәхәстәрҙе иҫкәртеү һәм уларға юл ҡуймау буйынса сараларҙы әүҙемләштереү. Атап әйткәндә, мәғлүмәт-аңлатыу эштәренә, дәүләт власы органдарынан тыш, йәмәғәт берекмәләрен, дәүләткә ҡарамаған структураларҙы, киң мәғлүмәт сараларын, ғалимдарҙы, конфессияларҙы йәлеп итеү күҙаллана.
Халыҡ менән террористик һәм экстремистик эшмәкәрлекте иҫкәртеүгә, бындай күренештәргә кире мөнәсәбәт булдырыуға, уяулыҡты арттырыуға, граждандарҙың хоҡуҡи белем һәм хоҡуҡи мәҙәниәт кимәлен күтәреүгә йүнәлтелгән тәрбиәүи эш алып барыу ҙа — өҫтөнлөклө эштәр иҫәбендә, тип хәбәр итә Башҡортостан Хөкүмәтенең матбуғат хеҙмәте.


text:
Милек һалымдарын түләү ваҡыты бер датаға билдәләнде
2010 йылдың 27 июлендә үҙ көсөнә ингән 229-ФЗ һанлы федераль закон милек һалымдарын түләү ваҡытына үҙгәрештәр индерҙе.
Элек транспорт, ер һалымын һәм физик шәхестәрҙең күсемһеҙ милкенә һалымды түләү ваҡыты төрлөсә билдәләнгән ине. Мәҫәлән, транспорт һалымын һалым осоро үткәндән һуң киләһе йылдың 31 ғинуарына тиклем түләргә кәрәк булһа, ер һалымы һәм милеккә һалым ике тапҡыр ике төрлө ваҡытта түләнде: ер һалымы –15 сентябргә һәм 1 февралгә тиклем, шәхси милеккә һалым – 15 сентябрь менән 15 ноябргә тиклем.
Башҡортостан Республикаһы буйынса Федераль һалым хеҙмәте Идаралығының матбуғат хеҙмәтенән хәбәр итеүҙәренсә, түләү ваҡыттарының төрлөлөгө арҡаһында һалым түләүселәр ҡайһы ваҡыт береһен түләп, башҡалары тураһында бөтөнләй онота торғайнылар. Хәйер, банкҡа бер нисә тапҡыр барып, оҙон сират көтөүҙәре лә граждандар өсөн еңелдәрҙән түгел ине.
Һалым түләүселәргә уңайлы булһын өсөн үрҙә билдәләнгән федераль закон менән милек һалымдарын түләү ваҡыты итеп бер дата, 1 ноябрь, билдәләнгән. Хәҙер һалым тураһында белдереү ҡағыҙҙары бер конвертта килеүҙән тыш, уларҙы бер бер үк ваҡытта бер тапҡыр түләргә мөмкин.
Бынан тыш, граждандарҙың конституцион бурысын билдәләнгән ваҡыттан алда үтәү мөмкинлеге лә ҡаралған: Рәсәй Федерацияһы Һалым кодексының 45-се статьяһына ярашлы, һалым түләүсенең һалымды ваҡытынан алда түләргә хоҡуғы бар.


text:
Өфөлә Башҡортостандың иң яҡшы табиптары бүләкләндеФото: Олег Яровиков
Өфөлә Башҡортостандың иң яҡшы табиптары бүләкләнде
Өфөлә Башҡортостандың иң яҡшы табиптары бүләкләндеФото: Олег Яровиков
ӨФӨ, 2016 йыл, 15 июнь. /«Башинформ» мәғлүмәт агентлығы, Эльмира Сабирова/.
15 июндә Башҡортостан Һаулыҡ һаҡлау министрлығында ведомство башлығы Әнүәр Бакиров «2015 йылдың иң яҡшы табибы» республика конкурсы лауреаттарын бүләкләне.
Быйыл конкурс комиссияһы 120 эште ҡараны. Бәйгелә ҡатнашыусылар төрлө: 40 йыллыҡ эш стажы булған белгестәр ҙә, йәш табиптар ҙа бар.
Өфөләге 3-сө балалар поликлиникаһы табип-педиатры, 4-се педиатрия бүлексәһе мөдире Зилә Усманова «Иң яҡшы педиатр» номинацияһында билдәләнде. «Медицина ойошмаһының иң яҡшы етәксеһе» номинацияһында Асҡар үҙәк район дауаханаһының баш табибы Заһир Сакаев еңеп сыҡты. «Иң яҡшы санитар табип» номинацияһында баш дәүләт санитар табип Виктор Панин билдәләнде. Федераль яза башҡарыу хеҙмәте 2-се медик-санитар бүлегенең 15-се медицина бүлеге начальнигы Ринат Нәзмиев иң яҡшы хәрби табип тип танылды.
«Иң яҡшы лаборатор диагностика табибы» номинацияһында Республика балалар клиник дауаханаһының бактеорология лабораторияһы мөдире Рагна Очалова һәм Күмертау ҡала дауаханаһының клиник-диагностика бүлексәһе мөдире Римма Ғиззәтуллина һаулыҡ һаҡлау министры ҡулынан Почет грамоталарын алды. Ошо уҡ дауахананың инфекция бүлексәһе мөдире Ольга Тарасова республиканың иң яҡшы инфекционисы тип танылды.
«Иң яҡшы участка терапевы» номинацияһында Малаяҙ үҙәк район дауаханаһы табибы Нурия Хәйруллина еңеү яуланы. «Һөнәргә тоғролоҡ өсөн» номинацияһында Республика клиник онкология диспансерының эндоскопия бүлексәһе мөдире Геннадий Грачев һәм Ғ.Ғ.Ҡыуатов исемендәге Республика клиник дауаханаһының үҫмерҙәр поликлиникаһы табип-терапевы Валентина Юшкина бүләкләнде.
Һаулыҡ һаҡлау министрлығы икенсе йыл рәттән медицина темаһына яҙышҡан журналистарҙы билдәләй. Был номинацияла «Республика Башкортостан» гәзитенең сәйәсәт бүлеге начальнигы Гүзәл Нәбиева һәм «Башинформ» мәғлүмәт агентлығының социаль өлкә бүлеге начальнигы Эльмира Сабирова еңеүсе тип танылды.


text:
Рөстәм Хәмитов «Йыл кешеһе» конкурсы еңеүселәре менән осраштыФото: Андрей Старостин
Рөстәм Хәмитов «Йыл кешеһе» конкурсы еңеүселәре менән осрашты
Рөстәм Хәмитов «Йыл кешеһе» конкурсы еңеүселәре менән осраштыФото: Андрей Старостин
ӨФӨ, 2014 йыл, 29 декабрь. /«Башинформ» мәғлүмәт агентлығы, Илья Спиридонов/.
26 декабрҙә Республика йортонда Башҡортостан Президенты Рөстәм Хәмитов 2014 йылда «Республика Башкортостан» гәзите редакцияһы ойошторған «Йыл кешеһе» конкурсы еңеүселәре менән осрашты.
Конкурста гәзиттә баҫылған мәҡәлә геройҙары – төрлө эшмәкәрлек өлкәһе вәкилдәре, әүҙем тормош позицияһы булған, коллектив, республика һәм илдең үҫешенә тос өлөш индергән кешеләр ҡатнашты. Бәйгегә йомғаҡ яһағанда журналистар менән бергә гәзит уҡыусылар ҙа ҡатнашты.
– Һеҙ үҙ хеҙмәтегеҙ менән «Йыл кешеһе» исеменә лайыҡ булдығыҙ. Төрлө тармаҡтарҙа эшләйһегеҙ, мөһим эштәр башҡараһығыҙ. Мин һеҙҙең хаҡта беләм, сөнки «Республика Башкортостан» гәзитен даими уҡып барам. Уңыштарығыҙ илһамландыра тип әйтә алам. Һеҙгә эшегеҙ өсөн ҙур рәхмәт, – тине Рөстәм Хәмитов.
Республика Президенты һуңғы 10-15 йыл эсендә илебеҙ ҡайһы бер тармаҡтар буйынса үҙ аллы үҫеш йүнәлештәрен юғалтты, конкурент һәләтле продукция сығарыуҙы туҡтатты тип билдәләне.
Уның һүҙҙәренсә, ваҡыт ҡуйған бурыстарҙы импортты алмаштырыу менән генә хәл итеп булмаясаҡ. Рәсәйҙә генә түгел, сит илдәрҙә лә һорау булған конкурент һәләтле продукция етештерергә кәрәк.
– Ҡайһы берҙә финанс ресурстарын аҙлап тотонорға тура килер. Һуңғы йылдарҙа беҙҙә тәртип ҡаҡшаны. Кешеләр ҙур аҡсаға, эш хаҡының даими артыуына өйрәнгән. Шуның менән бергә хеҙмәт етештереүсәнлеге күтәрелмәй йәки яй арта. Чиновниктар, бюджет учреждениелары хеҙмәткәрҙәре һаны, власть структураларының бөтә дәүләт эшмәкәрлеген ҡаплауға сығымдарҙы кәметеүҙе дауам итеү буйынса ла оптималләштереү үткәрәсәкбеҙ, – тип белдерҙе Башҡортостан Президенты.
Республиканың сәнәғәт потенциалы хаҡында һөйләгәндә, Рөстәм Хәмитов предприятиелар араһындағы бәйләнеште тергеҙергә, яңы иҡтисади кластерҙар булдырырға саҡырҙы.
Башҡортостан Президенты йәмғиәттте бергә туплау ауырлыҡтарҙы еңергә ярҙам итәсәк тип ышана.
Сығыштың тулы стенограммаһы һәм бүләкләнеүселәр исемлеге Башҡортостан Президентының рәсми сайтында бирелгән.


text:
Республикала йәш журналистар фестивале үтәсәк
26-27 сентябрҙә Өфө районының «Восход» ял базаһында X Республика йәш журналистар фестивале үтәсәк.
Башҡортостандың йәш журналистары алдында лекциялар һәм оҫталыҡ дәрестәре менән республиканың алдынғы баҫмалары вәкилдәре сығыш яһаясаҡ. Улар араһында БР Журналистар союзы рәйесе Артур Дәүләтбәков, Ufa1.ru порталының баш мөхәррире Олег Смаков, Салауат ҡалаһының «Выбор» гәзите баш мөхәррире Татьяна Клугман бар.
Шулай уҡ журналистар «Беҙ беренсе булдыҡ» түңәрәк өҫтәлендә һәм «Журналист – стресҡа ҡаршы тора алған һөнәр» эшлекле уйынында ҡатнашасаҡ.
Бынан тыш, фестивалдә Башҡортостанда Тирә-яҡ мөхитте һаҡлау йылына арналған «Тапалмаған һуҡмаҡтар буйлап» конкурсына йомғаҡ яһаласаҡ, тип хәбәр иттеләр БР Журналистар союзынан.


text:
«Мәскәү — Пекин» велоуҙышында ҡатнашыусыларға йәшел Өфө оҡшағанФото: Дмитрий Слезин
«Мәскәү — Пекин» велоуҙышында ҡатнашыусыларға йәшел Өфө оҡшаған
«Мәскәү — Пекин» велоуҙышында ҡатнашыусыларға йәшел Өфө оҡшағанФото: Дмитрий Слезин
ӨФӨ, 2016 йыл, 24 июнь. /«Башинформ» мәғлүмәт агентлығы, Дмитрий Слезин/.
Өфөгә «Мәскәү — Пекин» велоуҙышында ҡатнашыусылар — 25 швейцар килде. Улар 80 көн эсендә 7800 саҡрым юл үтергә тейеш. Велоуҙыштың инициаторы — Швейцарияның «Huerzeler Bicycle Holidays» компанияһы. Рәсәй буйлап ҙур сәйәхәт Рәсәй Президенты Хакимиәте, Туризм буйынса федераль агентлыҡ, Милли туристик союз, Лидерҙар клубы, Рәсәйҙең Велосипед спорты федерацияһы һәм «Измайловолағы Кремль» мәҙәни-күңел асыу үҙәге ярҙамында ойошторолған.
Ҡала ҡунаҡханаларының береһендә Өфө журналистары менән брифинг уҙҙы. Илдә, атап әйткәндә Өфөлә, туризм юғары кимәлдә, тип һөйләне ҡунаҡтар. «Беҙҙе оҙатып йөрөгән полицияға ҙур рәхмәт, — беҙ тыныс ҡына Мәскәүгә, һуңынан һеҙҙең ҡалаға килеп еттек, беҙҙе бында ҡунаҡханаға тиклем оҙатып ҡуйҙылар. Өфө халҡына рәхмәт, барыһы ла алсаҡ һәм изге күңелле», — тип билдәләнеләр велосипедта сәйәхәт итеүселәр.
Швейцарҙарға йәшел һәм таҙа ҡала бик оҡшаған, бында заманса архитектура өлгөләре менән бер рәттән боронғо йорттар байтаҡ. Уларҙың фекеренсә, Өфөлә һәйбәт велосипед юлдары булһа ла, ошо транспорт сараһында йөрөгән кешеләр бик аҙ.
Велоуҙыштың киләһе туҡталышы — Омск ҡалаһы. Сәйәхәт 28 июндә Пекинда Тяньаньмэнь майҙанында тамамлана.


text:
Фото:
Уҡытыусы йылы эмблемаһы билдәләнде
Фото:
РФ Мәғариф һәм фән министрлығы һәм Мәғариф буйынса федераль агентлыҡ Уҡытыусы йылы символикаһын эшләүгә конкурсҡа йомғаҡ яһаны. Новосибирскиҙан профессиональ дизайнер, Рәсәй дизайнерҙары союзы ағзаһы Анна Щербакованың эше иң яҡшыһы тип танылды.
Уҡытыусы йылының матбуғат үҙәгенән хәбәр итеүҙәренсә, Уҡытыусы йылы эмблемаһын эшләү буйынса конкурсҡа өс мең самаһы эмблема килде, уларҙан 344 эш һайлап алынды. Иң яҡшыһы тип Анна Щербакованың эше танылды. Эмблемала ҡошсоҡтарын – үҙ уҡыусыларын – ҙур тормошҡа сығарған уҡытыусының асыҡ усы төшөрөлгән. Авторҙың фекеренсә, «уҡытыусылар – киләсәкте төҙөүсе кешеләр».
Был эмблема Рәсәйҙә Уҡытыусы йылын таныу һәм күрһәтеү билдәһе буласаҡ, ә әлеге ваҡытта уның нигеҙендә эшләнгән бренд-бук Уҡытыусы йылы сиктәрендәге бөтә материалдарҙың стилен билдәләйәсәк. Еңеүсе, шулай уҡ икенсе һәм өсөнсө урын яулаған эмблема проекттары авторҙары конкурсты ойоштороусыларҙан аҡсалата приздар аласаҡ.


text:
Йәрминкәләрҙә Октябрьский халҡы 2,7 миллион һумлыҡ ауыл хужалығы продукцияһын алған
ӨФӨ, 2014 йыл, 18 сентябрь. /«Башинформ» мәғлүмәт агентлығы, Ғәлиә Нәбиева/.
Октябрьскийҙа тәүге ауыл хужалығы йәрминкәләре уҙҙы. Ҡала халҡына үҙ тауарҙарын 115 ауыл хужалығы етештереүсеһе тәҡдим итте. Фермерҙар һәм шәхси эшҡыуарҙар Шаран, Туймазы, Йәрмәкәй һәм Баҡалы райондарынан, Ырымбур өлкәһенән килгәйне, урындағы етештереүселәр ҙә ҡаланыҡыларға үҙ продукцияһын тәҡдим итте. Кәштәләрҙә йәшелсә һәм емеш-еләк, бал һәм умартасылыҡ продукттары булды. Йәрминкәнең тәүге көндәрендә Октябрьский халҡы ете тоннанан ашыу бал, 15 тонналап картуф, 13 тонна тиерлек йәшелсә һатып алды. Һатылған продукцияның күләме аҡсалата иҫәпләгәндә 2,7 миллион һумға барып баҫа, тип хәбәр иттеләр муниципалитет хакимиәтендә.
Ҡаланыҡыларҙың күбеһе хаҡтарҙың арзанлығын һәм продукцияның урындағы булыуын, Башҡортостан ерендә үҫкәнен билдәләй.
Йәрминкәләр яңы башланды, улар ағымдағы йылдың ноябрь аҙағына тиклем дауам итәсәк. Әҙерәк һуңғараҡ йәшелсәнең күплегенә ит һәм ҡош ризыҡтары өҫтәләсәк. Октябрьскийҙа йәрминкәләр 20, 21, 27, 28 сентябрҙә; 4, 11, 18, 25 октябрҙә; 1, 8, 15, 22-се һәм 29 ноябрҙә уҙасаҡ.


text:
Фото:
Сибай ҡалаһы хакимиәтендә яңы етәксе
Фото:
29 апрелдә Сибай ҡалаһы ҡала округы Советы депутаттары үҙенең ултырышында Сибай ҡалаһы хакимиәте башлығы вазифаһына конкурс һөҙөмтәләре буйынса Хәлит Сөләймәновты тәғәйенләне. Яңы етәксе үҙ вазифаһын ҡул ҡуйылған контрактҡа ярашлы башҡарасаҡ.
Белешмә өсөн. Хәлит Хәмзә улы Сөләймәнов 1962 йылдың 11 июлендә Баймаҡ районының Беренсе Этҡол ауылында тыуған. Башҡорт дәүләт университетын тамамлаған.
Совет Армияһы сафында хеҙмәт итә.
Хеҙмәт эшмәкәрлеген 1983 йылда Баймаҡ балалар-үҫмерҙәр спорт мәктәбендә тренер булып башлай. Уҡытыусы, мәктәп директоры, халыҡ мәғарифы идаралығы начальнигы, Баймаҡ районы хакимиәте башлығы урынбаҫары, беренсе урынбаҫары булып эшләй.
«Росгосстрах-Аккорд» яуаплылығы сикләнгән йәмғиәтенең Баймаҡ филиалы, Өфө яғыулыҡ-энергетика колледжының Баймаҡ филиалы менән етәкселек итә.
2008 йылдан алып әлегә тиклем Баймаҡ ҡалаһы һәм Баймаҡ районы хакимиәте башлығы була.
Хәлит Сөләймәнов Башҡортостан Республикаһының Почет грамотаһы менән бүләкләнгән.


text:
Фото:
«Китап» нәшриәтендә Әхмәт-Зәки Вәлидиҙең «История башкир» исемле китабы сыҡты
Фото:
Зәйнәб Биишева исемендәге Башҡортостан «Китап» нәшриәтендә билдәле ғалим-шәрҡиәтсе Әхмәт-Зәки Вәлиди Туғандың «История башкир» (төрөк теленән рус теленә Ә.М. Юлдашбаевтың тәржемәһе) исемле китабы сыҡты. Китапты сығарыу күренекле дәүләт эшмәкәренең быйыл билдәләнгән 120 йыллығына тура килтерелде.
Баҫмала башҡорттарҙың килеп сығышы, уларҙың азатлыҡ өсөн көрәше, сословие структураһы, милли дәүләтселек өсөн хәрәкәте тураһында материалдар бирелгән һәм ул боронғо ваҡыттарҙан алып ХХ быуаттың 20-се йылдары башында Рәсәйҙә социаль революциялар һәм Граждандар һуғышына тиклем осорҙо солғап ала.
Тиражы — 2000 дана. Китапты «Китап» нәшриәтенең фирма магазиндарында һатып алырға йәки почта аша заказ биреп алдыртырға мөмкин.


text:
Рөстәм Хәмитов Хабаровскиҙа Дәүләт Советы президиумының яңыртыу мәсьәләләре буйынса ултырышы һөҙөмтәләренә комментарий бирҙе
Бөгөн Хабаровскиҙа Рәсәй Президенты Дмитрий Медведев етәкселегендә Дәүләт Советы президиумының Рәсәй иҡтисадын яңыртыуҙа төбәктәр ролен арттырыу мәсьәләләре буйынса ултырышы үтте. Дәүләт Советы президиумы ултырышы һөҙөмтәләренә комментарий биреп, Башҡортостан Президенты киләһеләрҙе билдәләне:
— Рәсәй Президенты Дмитрий Анатольевич Медведев ҙур иғтибар бүлгән яңыртыу, әлбиттә, илде үҫтереүҙә мөһим, өҫтөнлөклө йүнәлештәрҙең береһе булып тора. Шул уҡ ваҡытта яңыртыу иҡтисадта ғына түгел, социаль өлкәлә лә, сәйәсәттә лә мөһим.
Сәйәсәттәге яңыртыу – ул власть асыҡлығы принциптарын тормошҡа ашырыу, халыҡ проблемаларын хәл итеүҙә ярҙам итеү. Үҙ эшемдә «Власть халыҡ өсөн!» принцибын ғәмәлгә ашырыуҙы мөһим тип һанайым, һәм ул республика Президентынан алып ауыл советтары башлыҡтарына тиклем властың барлыҡ кимәлдәрендә лә көсөнә инә башланы.
Иҡтисад секторындағы яңыртыу тураһында һүҙ йөрөткәндә, Башҡортостанда ике тиҫтәгә яҡын инновацион инвестпроект тормошҡа ашырылыуын билдәләп үтергә кәрәк. Уларҙың иң мөһимдәре — Өфөлә энергияны һөҙөмтәле файҙаланыу һәм энергия һаҡлау менән шөғөлләнәсәк эре технопарк булдырыу, Благовещенда һәм Тирләндә металлургия заводтарын төҙөү һәм башҡалар.
Социаль өлкәлә күрһәткестәрҙе бер-бер артлы арттырып, аныҡ эш итәбеҙ. Балалар баҡсаларында урындар етмәү мәсьәләһен хәл итеү өсөн саралар күрәбеҙ.
Быйыл республикала мәктәпкәсә белем биреү учреждениеларында яҡынса 8 мең урын булдырыласаҡ, былтырғыға ҡарағанда был 10 тапҡырға күберәк. 2012 йылда был һан – 9 меңгә, 2013 йылда 10 меңгә етергә тейеш. Был маҡсаттарға яҡынса 9 миллиард һум йүнәлтеләсәк.
Яңыраҡ Башҡортостанда «Йорт комитеттары» проекты ғәмәлгә ашырыла башланы. Торлаҡ-коммуналь өлкәлә йәмәғәт контроле системаһын ойоштороу маҡсаты менән күп фатирлы йорттарҙа советтар булдырабыҙ.
Бюджет процестарын, идара итеү технологияларын яңыртыу менән мәшғүлбеҙ. Атап әйткәндә, кәрәк ваҡытта мохтаж булған хужалыҡтарға ваҡытында маҡсатлы средстволар бүлеү яҡлы ауыл хужалығына ярҙам итеү программаһын финанслау принциптарын үҙгәрттек.
Башҡортостан – республиканың муниципаль берәмектәрен төрлө йәштәге кешеләр өсөн дә уңайлы булған ҡалалар селтәренә индереүҙе раҫлаған Бөтә донъя һаулыҡ һаҡлау ойошмаһының сертификатын алыусы Рәсәйҙең берҙән-бер төбәге. Оло йәштәгеләр өсөн беҙҙә «Өсөнсө быуын халыҡ университеты», «Социаль туризм» программалары эшләп килә. Инвалидтар өсөн «Асыҡ мөхит» программаһы тормошҡа ашырыла. Республикала Президент етәкселегендәге хәйриә эшмәкәрлеге мәсьәләләре буйынса совет булдырылды. Бер һүҙ менән әйткәндә, республика власы гуманлы, халыҡҡа асығыраҡ була башланы һәм бөтә йәмғиәт ҡатламдары менән дә эш итә. Яңыртыу тотороҡло үҫештең мөһим инструменты булып тора.


text:
Республика башҡорт лицей-интернаты
Республика башҡорт лицей-интернаты (урыҫ. Республиканский башкирский лицей-интернат) — Өфөлә 12—16 йәш балларға уҡыу йорто.
Лицей тураһында[үҙгәртергә | вики-тексты үҙгәртергә]
ГБОУ Республика башҡорт лицей-интернаты 1992 йылда Өфө ҡалаһында башҡорт-төрөк лицейы тип асыла, ләкин 2003 йылда уны республика башҡорт-лицейы тип үҙгәртәләр.
Һылтанмалар[үҙгәртергә | вики-тексты үҙгәртергә]
- Лицейҙын рәсми сайты
- Нуриев Ф. Й. Башҡорт лицей-интернаты // Башҡорт энциклопедияһы — Өфө: «Башҡорт энциклопедияһы» ғилми-нәшриәт комплексы, 2013. — ISBN 978-5-88185-143-9.


text:
Александр Лукашенко Башҡортостан менән Белоруссияның оҡшаш булыуын билдәләнеФото: сараның рәсми сайтынан һәм Олег Яровиков
Александр Лукашенко Башҡортостан менән Белоруссияның оҡшаш булыуын билдәләне
Александр Лукашенко Башҡортостан менән Белоруссияның оҡшаш булыуын билдәләнеФото: сараның рәсми сайтынан һәм Олег Яровиков
ӨФӨ, 2015 йыл, 9 июль. /«Башинформ» мәғлүмәт агентлығы, Әлим Фәйезов, Ғәлиә Нәбиева/.
8 июлдә Башҡортостанға эш сәфәре менән Белоруссия Республикаһы Президенты Александр Лукашенко килде. Өфө аэропортында уны республика Башлығы Рөстәм Хәмитов ҡаршы алды, тип хәбәр иттеләр Башҡортостан Башлығының матбуғат хеҙмәтенән.
Башҡортостандың баш ҡалаһында Александр Лукашенко Шанхай хеҙмәттәшлек ойошмаһы ағзалары булған дәүләт башлыҡтары Советы ултырышында ҡатнашасаҡ. Шулай уҡ Белоруссия Президенты БРИКС-ҡа ингән дәүләт һәм хөкүмәт башлыҡтарының осрашыуына саҡырылған.
Белешмә. 2014 йылда Башҡортостан менән Белоруссия араһында тышҡы сауҙа әйләнеше 458,8 миллион доллар тәшкил иткән. Ошо сумманың 70 проценттан ашыуы экспорт тауарҙарына тура килә.
Республика биләмәһендә Белоруссия капиталы ҡатнашлығында ойошторолған 25 берлектәге предприятие эшләй.
Белоруссия Президенты Александр Лукашенко Владимир Путинға Башҡортостанға килеү мөмкинлеге өсөн рәхмәт әйтте. «Рәсәйҙең күркәм мөйөшөндә булыу мөмкинлеге өсөн рәхмәт белдерәм. Өфөгә тәүгә килеүем. Бик матур, уңайлы ҡала. Үҙгәргән. Белоруссияға оҡшаш».
Рәсәй Президенты Белоруссия лидерын Шанхай хеҙмәттәшлек ойошмаһында статусы күтәрелеүе менән ҡотланы. Владимир Путин һүҙҙәренсә, ошо мәсьәлә хәл ителгән тиерлек. Хәҙер ул ойошманың күҙәтеүсе дәүләте буласаҡ.
Александр Лукашенко Владимир Путин менән тикшерергә теләгән мәсьәләләрҙе билдәләне. Улар араһында — Евразия иҡтисади союзы сиктәрендә хеҙмәттәшлек итеү.
Саммиттарҙың тәүге көнөндә Рәсәй Президенты Владимир Путин Ҡытай, Тажикстан, Һиндостан, Көньяҡ Африка Республикаһы һәм Белоруссия лидерҙары менән ике яҡлы осрашыуҙар үткәрҙе.


text:
Австралияның AVARA Technologies компанияһы менән хеҙмәттәшлек итәсәктәр
Австралияның AVARA Technologies компанияһы вәкилдәре ошо көндәрҙә Өфө дәүләт авиация техник университетында, «Башинформсвязь» һәм «Өфө «Промсвязь» заводы» асыҡ акционерҙар йәмғиәттәрендә булып китте. Уларҙың сәфәренең маҡсаты – берлектә телекоммуникация ҡорамалдары етештереүҙе ойоштороу буйынса мәсьәләләрҙе хәл итеү.
Хәтерегеҙгә төшөрәбеҙ, быйыл август айында үҙ сәфәре ваҡытында компания вәкилдәре Башҡортостан Республикаһы Сәнәғәт һәм инновация сәйәсәте министрлығында һөйләшеүҙәр алып барғайны, шулай уҡ Өфөнөң ҡайһы бер предприятиеларында булып киткәйне. Уларҙы элемтә саралары сығарыусы, монтаж эштәре менән шөғөлләнеүсе предприятиелар — «Промсвязь», «БЭТО», «Кристалл» акционерҙар йәмғиәттәренең, «Прогресс» Башҡортостан производство берекмәһе» федераль дәүләт унитар предприятиеһының етештереү ҡеүәттәре ҡыҙыҡһындырҙы.
2009 йылдан AVARA Technologies компанияһы ӨДАТУ-ның «Телекоммуникация системалары» кафедраһы менән берлектә Башҡортостанда телекоммуникациялар баҙарын тикшереү менән шөғөлләнә. Тикшереүҙәр һөҙөмтәһендә республика ғына түгел, шулай уҡ Рәсәй баҙарҙарында дөйөм ҡулланыу мультисервис селтәрҙәрен йылдам үҫтереү талаптарына яуап биреүсе телекоммуникация ҡорамалдары линияһын булдырыу һәм үҫтереү зарурлығы асыҡланды. Компания Башҡортостан предприятиеларының производство майҙансыҡтарында берлектә телекоммуникация ҡорамалдары етештереүҙе ойошторорға ризалыҡ белдерҙе, тип хәбәр итә БР Сәнәғәт һәм инновация сәйәсәте министрлығы.


text:
Йәштәр йәмәғәт палатаһының яңы составы ойошторола
Башҡортостанда республика Дәүләт Йыйылышы ҡарамағындағы Йәштәр йәмәғәт палатаһы составына йәштәр һәм балалар йәмәғәт берләшмәләре вәкилдәрен конкурс нигеҙендә һайлап алыу башланды. Парламент ултырышында республика Президенты һәм Дәүләт Йыйылышы Президиумы күрһәтеүе буйынса 20 ағза раҫланды. Хәҙер уларға конкурс нигеҙендә тағы 15 йәштәр парламенты ағзаһын һайлап алырға кәрәк.
Йәштәр йәмәғәт палатаһы ағзалары биш кешенән торған конкурс комиссияһын һайланы, ул Йәштәр йәмәғәт палатаһына конкурс үткәреү буйынса эш алып барырға тейеш. Һайлап алыу өс этапта үтәсәк. 28 ноябрҙән 8 декабргә тиклем палата составына инергә теләүселәр комиссияға кәрәкле документтар килтерергә тейеш: йәштәр йәки балалар йәмәғәт берләшмәһенең коллегиаль органы ҡарары, конкурста ҡатнашыу тураһында ғариза; анкета һәм «Йәштәр йәмәғәт палатаһы ағзаһы булғас, мин нимә эшләргә теләйем» темаһына ижади эш.
9-11 декабрҙә үтәсәк икенсе этапта, конкурс комиссияһы ағзалары тапшырылған материалдар нигеҙендә кандидаттар һайлап аласаҡ. Комиссияға иң күбе 25 кандидат һайлап алырға кәрәк.
Конкурстың 12 — 16 декабрҙә үтәсәк өсөнсө этабында Йәштәр йәмәғәт палатаһының раҫланған ағзалары кандидаттар менән әңгәмәләшәсәк, кандидаттар үҙ ижади эштәрен яҡлаясаҡ һәм дәғүселәр араһынан иң лайыҡлы 15 кеше һайлап алынасаҡ.


text:
Башҡортостанда Бөйөк Еңеүҙең 65 йыллығын лайыҡлы үткәрергә әҙерләнәләрФото: Андрей Старостин
Башҡортостанда Бөйөк Еңеүҙең 65 йыллығын лайыҡлы үткәрергә әҙерләнәләр
Башҡортостанда Бөйөк Еңеүҙең 65 йыллығын лайыҡлы үткәрергә әҙерләнәләрФото: Андрей Старостин
Бөйөк Ватан һуғышында Еңеүҙең 65 йыллығын билдәләүгә әҙерлек Башҡортостан Республикаһы Хөкүмәтенең бөгөнгө ултырышында иғтибар үҙәгендә булды. БР Президентының юбилейҙы байрам итеүгә бәйле Указы 2007 йылда уҡ ҡабул ителеп, ойоштороу комитеты һәм саралар планы ла раҫланғайны.
«Был тарихи датаға өс айҙан күберәк ваҡыт ҡалды, — тине Башҡортостан Республикаһы Хөкүмәте Премьер-министры Раил Сарбаев. – Үкенескә күрә, ул һәләкәтле һуғышта ҡатнашҡан ветерандар һаны йылдар үткән һайын кәмей бара. Уларҙың тормошон еңеләйтеү һәм мөмкин тиклем йәмләү – беҙҙең бурыс».
БР Хөкүмәте Премьер-министры урынбаҫары – Хеҙмәт һәм халыҡты социаль яҡлау министры Фидус Ямалетдинов сығышын Рәсәй Президенты һүҙҙәренән башланы:: «Һуғыш ветерандары алдындағы социаль бурысты үтәүгә бер ниндәй глобаль үҫеш көрсөгө лә, финанс ауырлыҡтар ҙа ҡамасауларға тейеш түгел».
Вице-премьер мәғлүмәте буйынса, бөгөн Башҡортостан Республикаһында 3698 һуғыш инвалиды, 6752 һуғышта ҡатнашыусы, хәрәкәт итеүсе армия составына инмәгән ғәскәрҙә хеҙмәт иткән 1383 хәрби хеҙмәткәр, 287 бәлиғ булмаған концлагерь тотҡоно, “Блокадалағы Ленинградта йәшәүсегә” билдәһе менән бүләкләнгән 250 граждан, һәм дөйөм алғанда – 12370 һуғыш ветераны йәшәй. Бынан тыш, республикала һәләк булған (мәрхүм) инвалид һәм һуғыш ветерандарының 32 мең ғаилә ағзаһы, шулай уҡ һуғыш йылдарында тылдағы хеҙмәте менән еңеүҙе яҡынлаштырған 79 мең тыл хеҙмәтсәне йәшәй.
Федераль һәм республика ҡануниәте менән билдәләнгән социаль ярҙамдың бар төрө лә ваҡытында һәм тулы күләмдә бирелә, тип һыҙыҡ өҫтөнә алды вице-премьер.
“Ветерандар тураһындағы” Федераль законға ярашлы, Рәсәй Пенсия фонды органдары аша, ветерандың категорияһына ҡарап, 927 һумдан 3088 һумға тиклем ай һайын аҡсалата түләүҙәр башҡарыла. Ай һайын аҡсалата түләүгә 641 һумлыҡ социаль пакет хаҡы ла инә (570 һумы – дарыуға һәм шифахана-курорт дауаланыуына, 71 һумы ҡала яны тимер юл транспортында бушлай йөрөүгә тәғәйенләнгән).
Рәсәй Федерацияһы Социаль страховкалау фондының БР буйынса төбәк бүлексәһе менән 2009 йылда шифахана-курорт дауаланыуына инвалид һәм һуғышта ҡатнашыусыларға — 1186, тыл хеҙмәтсәндәренә 481 путевка бирелгән.
Һуғыш ветерандарына торлаҡ бина һәм коммуналь түләүҙәргә социаль ярҙам саралары ла күрһәтелә. 2009 йылдың 1 ғинуарынан был саралар ай һайын аҡсалата компенсация формаһында бирелә. 2009 йылда был ярҙам күләме 234 миллион һумдан ашып киткән.
Фидус Ямалетдинов Рәсәй Президентының 2008 йылдың 6 майындағы һуғыш инвалидтарын медицина күрһәтмәләренә ярашлы автомашиналар менән тәьмин итеү тураһындағы Указын үтәүгә бәйле шатлыҡлы мәғлүмәттәр менән таныштырҙы. Башҡортостанда был эштәр тамамланған, 320 Бөйөк Ватан һуғышы инвалиды еңел автомобиль алған, ә 99 кеше машина урынына бер тапҡыр түләнә торған 100 мең күләмендәге аҡсалата компенсация алыуҙы уңай күргән.
70 кеше – ғаилә башлығын юғалтҡан хәрби хеҙмәткәр ғаиләһе ағзаһы, шул иҫәптән Бөйөк Ватан һуғышында ҡатнашыусыларҙың тол ҡатындары 2009 йылда БР Хеҙмәт министрлығы аша федераль бюджет иҫәбенән торлаҡты ремонтлауға матди ярҙам алған. Башҡортостан буйынса ремонттың уртаса хаҡы 6218 һум булып, матди ярҙамдың дөйөм суммаһы 10,7 миллионға еткән, һәм уртаса түләүҙәр күләме – 152 мең һум.
“Һуғыш һәм хеҙмәт, Ҡораллы көстәр ветерандары тураһындағы” БР Законына ярашлы, уҙған йылда 32 мең тыл хеҙмәтсәненә социаль ярҙам саралары күрһәтелгән, шул иҫәптән: торлаҡ йортҡа һәм коммуналь түләүҙәргә ай һайын түләнә торған матди ярҙам – 111,8 миллион һум, ай һайын аҡсалата түләүҙәр – дөйөм суммаһы 137 миллион һум.
Республикала РФ Пенсия фонды саралары иҫәбенә (дөйөм суммаһы 5,1 миллион һум) Бөйөк Ватан һуғышында ҡатнашыусыларға һәм тыл хеҙмәтсәндәренә Еңеү көнөнә ҡарата бер тапҡыр бирелә торған аҡсалата ярҙам күрһәтеүгә бәйле эш алып барыла (бер ветеранға 400 һум).
Вице-премьер башҡорт ветерандарына күрһәтелгән федераль законда ҡаралмаған өҫтәмә ярҙам саралары тураһында ла әйтеп үтте. Һуғышта ҡатнашыусы ҡатын-ҡыҙҙарға пенсияға 1281 һум өҫтәп түләнә, Бөйөк Ватан һуғышы инвалидтарының айырым төрҙәренә иһә, клиник билдәләренә ҡарап, яраланыу-йәрәхәтте фронтта алыуын асыҡлағанда һәм хәрәкәт итеүсе армияла булыуын документтары менән раҫлаһа, өҫтәмәләр түләнә (уның күләме инвалидлыҡтың ниндәй төркөмөнә ҡарауынан сығып хәл ителә һәм 736,58 һумдан 1473,15 һумға тиклем етә, был ярҙамды 2000-дән ашыу кеше ала).
Бөйөк Ватан һуғышында Еңеүҙең 65 йыллығы алдынан торлаҡ шарттарын яҡшыртыуға мохтаж ветерандарҙы торлаҡ менән тәьмин итеү өҫтөнлөклө мәсьәлә булып ҡала. 2005 йылдан 2009 йылға тиклем республикала 463 һуғыш инвалиды һәм ҡатнашыусыһы торлаҡ шарттарын яҡшыртҡан. Тағы ла 35 ветеранға торлаҡ һайланған, һәм әле документтары рәсмиләштереү өҫтөндә.
БР Хөкүмәтенең ҡушыуы буйынса, ветерандарға субсидияға таныҡлыҡ тапшырылғанға тиклем, торлаҡ шарттарын яҡшыртыуға мохтаж ветерандарға торлаҡ шарттарын яҡшыртыуға варианттар табыу һәм алдан торлаҡ төрөн һайлау буйынса ҡала һәм район хакимиәттәре менән ҙур эштәр башҡарыла.
БР Хакимиәте ҡарары буйынса Бөйөк Ватан һуғышы ветерандарының, инвалид һәм һуғышта ҡатнашыусыларҙың тол ҡатындарының, тыл хеҙмәтсәндәренең торлаҡ шарттары тикшерелгән, аныҡ адреслы ярҙам алыуға мохтаждар билдәләнгән. Мониторинг һөҙөмтәләре буйынса торлаҡ шарттарын яҡшыртыуға 2525 ветеран иҫәпкә ҡуйылған, шуларҙан 1285 ветеранға 2009 йылда ярҙам күрһәтелгән.
Ветеран, инвалид һәм һуғышта ҡатнашыусыларға медицина хеҙмәтләндереүе менән 176 һаулыҡ һаҡлау учреждениеһы, 10 меңдән ашыу табип һәм 35 мең медицина персоналы шөғөлләнә. Шулай итеп, ветерандарҙы медицина хеҙмәтләндереүендә һаулыҡ һаҡлау учрежлениеларының 80 проценты, 65 процент табип кадрҙары һәм 83 процент урта медицина белеме булған хеҙмәткәр ҡатнаша, республика койка фондының 65 проценты ҡулланыла.
Һуғыш ветерандарын амбулатор һәм стационар дауалау сираттан тыш башҡарыла. Стационарҙарҙа өҫтәмә туҡландырыу ойошторолған.
БР «Башфармация» дәүләт унитар предприятиеһы Еңеүҙең 65 йыллығына ветерандарҙы кәрәкле дарыуҙар йыйылмаһы менән тәьмин итергә ниәтләй.
Бөйөк Ватан һуғышында Еңеүҙең 65 йыллығына арналған раҫланған саралар планына ярашлы, Өфөлә Бөйөк Ватан һуғышы ветерандары ҡатнашлығында хәрби парад, Башҡортостан Республикаһы сәнғәт оҫталары ҡатнашлығында ҙур концерт үткәреү ҡаралған. Бөгөнгө көндә байрам сараларында ҡатнашыуҙы ойоштороуҙы һорап, Бөйөк Ватан һуғышы ветерандарынан мөрәжәғәттәр килә.
Байрам сараларын үткәреүгә ниндәй әҙерлек алып барылыуы тураһында планға индерелгән 72 сараның 54-енә уның ведомствоһы яуаплы булған БР Хөкүмәте Премьер-министры урынбаҫары – Мәҙәниәт һәм милли сәйәсәт министры Илдус Илешев бәйән итте. Атап әйткәндә, ул республика хеҙмәте тураһында “Башҡортостан” киностудияһы төшөргән фильмдың Еңеү көнөнә өлгөртөләсәге хаҡында хәбәр итте. Был фильмға Башҡортостандан тыш, үҙәк киноархивында табылған материалдар ҙа инәсәк. Башҡортостандың 17 эҙәрмәндәр отряды хәбәрһеҙ юғалғандарҙы эҙләү һәм исемен тергеҙеү менән шөғөлләнә. Улар Ҡыҙыл Армияның 598 хәрби хеҙмәткәрен тапҡан, ә хәбәрһеҙ юғалған тип иҫәпләнгән ике меңдән ашыу кешене архив документтары буйынса Башҡортостандан булыуын асыҡлаған.
«Бөйөк Еңеүҙең 65 йыллығын билдәләгәндә иҫтәлекле ҡоролмаларҙы асыҡлау ҙа мөһим эштәрҙең береһе, — тине Илдус Илешев. – Республика территорияһында 27 иҫтәлекле урын бар. Шулар иҫәбендә — 18 ҡәберлек һәм туғыҙ мемориал. Быларҙан тыш, бөтә муниципаль берәмектәрҙән 1846 ҡәберлек һәм мемориаль ҡоролма булыу тураһында мәғлүмәт алдыҡ, мартҡа тиклем уларҙы паспортизациялауҙы тамамларға кәрәк». Вице-премьер был эшкә дәүләт һәм муниципаль органдарҙан тыш, йәмәғәт һәм йәштәр ойошмаларын да йәлеп итеү кәрәклеген билдәләне. Дөйөм алғанда эш график буйынса бара һәм ҡыйынлыҡтар юҡ.
Илдус Илешев Һуғыш, хеҙмәт, Ҡораллы көстәр һәм хоҡуҡ һаҡлау органдары ветерандары Советы рәйесе Марат Муллағәләмовҡа 112-се Башкавдивизия командиры, генерал Миңлеғәле Шайморатовҡа арналған һәйкәлдең 2010 йылдың 9 майына тиклем тамамланасағы тураһында һүҙ бирҙе, һәм Раил Сарбаев был мәсьәләне үҙенең махсус контроленә алды.
Ултырышта шулай уҡ Өфө ҡала хакимиәте башлығы Павел Качкаев, БР хәрби комиссары вазифаһын ваҡытлыса башҡарыусы полковник Илдар Баһаутдинов, БР эҙәрмәндәр отряды Фонды Советы рәйесе Илдар Бикбаев сығыш яһаны.


text:
Аныҡлаусы
Предметтың билдәһен, иҫәбен, күләмен белдереп, ниндәй? ҡайһы? ҡайҙағы? нисек? нисәнсе? кемдең? нимәнең? һорауҙарына яуап ҡайтарыусы эйәрсән киҫәк аныҡлаусы тип атала.
Классификация[үҙгәртергә | вики-тексты үҙгәртергә]
- Сифаттан:Ҡаршылағы мәктәп, аръяҡтағы ауыл Советы ҡыйығында ҙур ҡыҙыл байраҡтар елберләй. («Башҡортостан пионеры»).
- Исем һәм кеүек бәйләүесенән: һыуыҡ саҡтарҙа Рәмил быҙауҙы бишмәт, юрған кеүек нәмәләр менән ураны. (Т. Килмөхәмәтов).
- Һандан: Башҡортостанда алты йөҙҙән ашыу йылға, меңдән артыҡ күл, бер мең биш йөҙ самаһы быуа бар. («Совет Башҡортостаны»).
- Алмаштан: Көллө тирә-яҡ йәшел үлән менән ҡапланған. (Б. Бикбай).
- Ҡылымдан: Булды: ашаманыҡ ашар ашты һәм кеймәнек кейер кейемде. (Р. Ниғмәти).
- Исем ҡылым һәм кеүек бәйләүесенән: Ҡунаҡтарҙы аштың тәмлеһе менән һыйлау, уларға матур урындарҙы күрһәтеү кеүек яҡшы ғәҙәт румын халҡында бик көслө. (С. Агиш).
- Сифат ҡылымдан: Оноттом өҙөлгән япраҡты, Күкрәктә талпынды шатлығым, Мин күрҙем киләсәк заманды, Тыуасаҡ ҡояштың яҡтыһын. (Б. Бикбай).
- ғы-ге, ғо-гө ялғаулы урын-ваҡыт килештәге исемдән: Тау башындағы, һырттарҙағы, болондарҙағы үләндәр, баҫыуҙарҙағы игендәр буйға үҫте. (Я. Хамматов). Бындай аныҡлаусыларҙы урын аныҡлаусылары тип атарға мөмкин.
- ғы-ге, го-гө ялғаулы рәүештән: Малай йәһәт кенә өйҙәрендә булып үткән кисәге, бөгөнгө хәлдәрҙе, һөйләшеүҙәрҙе күңеленән үткәрҙе. (Д. Бүләков). Кисәге, бөгөнгө — ваҡыт аныҡлаусылары.
- лыҡ-лек ялғаулы исемдән йәки ҡылымдан: Көйөп бөткән тау түбәләрендә ат ҡыуырлыҡ сыбыҡ, олтораҡлыҡ үлән булһасы! (Ә. Вахитов).
- һыҙ-һеҙ ялғаулы исемдән: Китапһыҙ өй-ҡошһоҙ, һандуғасһыҙ урман төҫлө. (Ғ. Хөсәйенов).
- ҙай-ҙәй ялғаулы хәбәр һөйкәлешенән: Үҙен данларҙай, башын күккә тейҙерерлек итеп маҡтарҙай сәсәндәр, йырсылар, ҡурайсылар кәрәк кантон башлығына. (Я. Хамматов).
Төрлө һүҙ төркөмдәре менән белдерелә, төрлө килештәге исемде асыҡлап, уның мәғәнәһен конкретлаштырып йөрөй. Һөйләмдең эйәһен асыҡлау аныҡлаусыларҙың бер генә төрлө үҙенсәлеге булып һанала. Ғөмүмән, аныҡлаусылар һөйләмдең исемдән килгән теләһә ниндәй киҫәген асыҡлай ала.
Әҙәбиәт[үҙгәртергә | вики-тексты үҙгәртергә]
- Ураҡсин З. Ғ., Ишбаев К. Ғ. Хәҙерге башҡорт теле. Педагогия институтының башланғыс кластар факультеты студенттары өсөн дәреслек. — Өфө, Башҡортостан китап нәшриәте, 1986. — 300—308-се биттәр.
- Сәйетбатталов Ғ. Ғ. Әсә теле. Синтаксис. 7—8-се синыфтар өсөн дәреслек. — Өфө, Китап, 2001. — 16—57-се биттәр.


text:
Төбәктә йылы һауа торошо һаҡланасаҡ Фото: Олег Яровиков
Төбәктә йылы һауа торошо һаҡланасаҡ
Төбәктә йылы һауа торошо һаҡланасаҡ Фото: Олег Яровиков
ӨФӨ, 2015 йыл, 1 декабрь. /«Башинформ» мәғлүмәт агентлығы, Гөлфиә Акулова/.
Был аҙнала Башҡортостанда йылы һауа торошо һаҡланасаҡ. Тәүге көндәрҙә яуым-төшөм көтөлмәй. Һауа температураһы көндөҙ — 0-5, төндә 5-10 градус һалҡын буласаҡ.
1 һәм 2 декабрҙә синоптиктар епшек ҡар яуыуын фаразлай. Юлдарҙы еңелсә боҙлауыҡ ҡаплауы ихтимал. Көндөҙ 1 градус йылы, төндә 3-8 градусҡаса һалҡын буласаҡ.
Республиканың гидрометеорология һәм тирә-яҡ мөхит мониторингы идаралығы хәбәр итеүенсә, уҙған аҙнала төбәктә уртаса һауа температураһы норманан 4-5 градусҡа юғарыраҡ булған, был ошо осор өсөн аномаль йылы һауа торошо тип һанала. Ямғыр, епшек ҡар яуҙы, боҙлауыҡ булды, томан төштө, ҡайһы көндәрҙә елдең көсәйеүе күҙәтелде. Белгестәрҙең мәғлүмәттәре буйынса, республикалағы ошондай һауа торошона атлантик циклон сәбәпсе.


text:
Депутаттар коррупцияға ҡаршы көрәш юлдарын эҙләй
Дәүләт Йыйылышы-Ҡоролтайҙа парламент тыңлауҙары үтте. Депутаттар хоҡуҡ һаҡлау һәм күҙәтеү органдары хеҙмәткәрҙәре менән берлектә коррупцияға ҡаршы көрәш мәсьәләләрен тикшерҙе.
Башҡортостанда ошо тәңгәлдәге ҡанундарҙы ғәмәлгә ашырыу, ришүәтселек, таныш-белешлекте файҙаланыу кеүек кире күренештәрҙе бөтөрөү өсөн ниндәй саралар күреү мөһим - ошо темалар күтәрелде.
Дәүләт Йыйылышы-Ҡоролтай депутаты, парламенттың Дәүләт ҡоролошо буйынса комитет рәйесе Зөфәр Сафин, «Беҙ күп итеп, матур итеп һөйләргә өйрәндек, һүҙҙән эшкә күсергә ваҡыт», тине. Коррупцияға ҡаршы яңынан-яңы ҡанундар һәм ҡағиҙәләр ҡабул итергә мөмкин, уларҙы ғәмәлгә ашырыу аҡһай, тигән фекерҙә Зөфәр Сафин.
Парламент депутатының был фекерен экс-депутат, хәҙер үҙен кеше хоҡуҡтарын яҡлау буйынса эксперт тип йөрөткән Эдвард Мурзин да ҡеүәтләй.
Башҡортостанда ошо тәңгәлдәге ҡанундарҙы ғәмәлгә ашырыу, ришүәтселек, таныш-белешлекте файҙаланыу кеүек кире күренештәрҙе бөтөрөү өсөн ниндәй саралар күреү мөһим - ошо темалар күтәрелде.
Дәүләт Йыйылышы-Ҡоролтай депутаты, парламенттың Дәүләт ҡоролошо буйынса комитет рәйесе Зөфәр Сафин, «Беҙ күп итеп, матур итеп һөйләргә өйрәндек, һүҙҙән эшкә күсергә ваҡыт», тине. Коррупцияға ҡаршы яңынан-яңы ҡанундар һәм ҡағиҙәләр ҡабул итергә мөмкин, уларҙы ғәмәлгә ашырыу аҡһай, тигән фекерҙә Зөфәр Сафин.
Парламент депутатының был фекерен экс-депутат, хәҙер үҙен кеше хоҡуҡтарын яҡлау буйынса эксперт тип йөрөткән Эдвард Мурзин да ҡеүәтләй.


text:
Мәсетле районы хакимиәтендә үҙгәрештәр булып үтте
19 февралдә Мәсетле районы муниципаль район хакимиәте Советы ултырышы үтте, унда хакимиәт башлығы вәкәләттәрен ваҡытынан алда туҡтатыу һәм Мәсетле районы хакимиәте башлығы вазифаһын ваҡытлыса башҡарыуҙы икенсе кешегә йөкмәтеү мәсьәләләре ҡаралды.
Үҙ теләге менән отставкаға китеү тураһындағы ғаризаһына бәйле, Совет ҡарары менән хакимиәт башлығы Юнир Солтанов вазифаһынан бушатылды.
Район Советы тарафынан конкурс һөҙөмтәләре буйынса ошо вазифаға тәғәйенләнгән кеше вазифаны ҡабул итеп алғанға тиклем Мәсетле районы муниципаль район хакимиәте башлығы вазифаһын башҡарыуҙы Совет депутаттары Иван Могильниковҡа йөкмәтте.


text:
Ололар көнөндә пенсионерҙар өсөн юл йөрөү бушлай буласаҡ
Хеҙмәт һәм халыҡты социаль яҡлау министрлығы "Башавтотранс" предприятиеһына, Өфөнөң Электротранспорт идаралығына һәм Йылға аша сығыу ҡулайламалары эксплуатация контораһына, Стәрлетамаҡ троллейбус идаралығына һәм Салауат ҡалаһы трамвай идаралығына, дөйөм файҙаланыуҙағы даими маршруттар буйынса пассажир ташыуҙар менән шөғөлләнеүсе юридик шәхестәргә һәм индивидуаль эшҡыуарҙарға 1 октябрҙә хәйриә маҡсатында өлкән йәштәге граждандарға, пенсия танытмаһын күрһәтеп, бушлай йөрөү хоҡуғы бирергә тәҡдим итә.
Белешмә өсөн. Йыл һайын 1 октябрҙә бөтә ил Ололар көнөн билдәләй. Ул 1990 йылдың 14 декабрендә БМО-ның Генераль Ассамблеяһы ҡарары менән халыҡ-ара байрам календарына индерелгән. Ололар көнөн үткәреү маҡсаты – йәмәғәтселек иғтибарын өлкән быуын кешеләре проблемаларына йәлеп итеү, уларҙың йәмғиәт үҫешенә индергән өлөшө тураһында иҫкәртеү.


text:
Фото:
«Крутушка-2015» халыҡ-ара этник фестивалендә башҡорттар Ҡазанды «алды»
Фото:
ӨФӨ, 2015 йыл, 24 август. /«Башинформ» мәғлүмәт агентлығы, Ләйлә Аралбаева/.
Татарстанда «Крутушка-2015» VII халыҡ-ара этник музыка фестивале тамамланды. Башҡортостандың «Сал Урал» этно-төркөмө фестивалдең иң сағыу йондоҙҙарының береһе булды. «Был юлы Ҡазанды башҡорттар алды», — тип яҙа Татарстанда «Комсомольская правда» сайты.
«Сал Урал» этно-инструменталь квартеты бер нисә композиция башҡарҙы. Рәис һәм Айназ Низаметдиновтар, Илһам Байбулдин, Илдар Шакиров тамашасыларға өзләү һәм ҡурайҙа уйнау оҫталығын күрһәтте. «Ҡазанды алыу» маршы Башҡортостан коллективының иң юғары нөктәһе булды. Марштан һуң Айназ Низаметдинов «Һунарсы бейеүен» башҡарҙы.
«Крутушка» фестивалендә икенсе тапҡыр ҡатнаштыҡ, — тине Рәис Низаметдинов. — Ҡурайға һәм думбыраға ҡушылып өзләү беҙҙең проектта төп урынды биләй. Ситтә башҡорт өзләүен күберәк беләләр. Беҙ Пермь крайында, Татарстанда, сит илдәрҙә йыш сығыш яһайбыҙ. Бөтә ерҙә лә был сәнғәт төрө бик популяр, тыуған төйәгебеҙҙә ул, ҡыҙғанысҡа ҡаршы, актуаль түгел».
Төркөмдөң репертуарында — башҡорт фольклоры һәм автор композициялары. Фестивалдә башҡорт проектында ҡатнашыусылар сәхнәлә сығыш яһап ҡына ҡалманы, өзләү буйынса оҫталыҡ дәресе лә үткәрҙе.
«Крутушка-2015» фестивалендә Рәсәйҙән, яҡын һәм алыҫ сит илдәрҙән 20-нән ашыу коллектив — төрлө халыҡтарҙың фольклор төркөмдәре, шулай уҡ бейеү һәм театр коллективтары ҡатнашты. Фестивалдә тере тауыш менән сығыш яһауға өҫтөнлөк бирелә.


text:
Баш ҡалала баскетбол буйынса Альберт Мифтахов кубогы үтә
ӨФӨ, 2015 йыл, 16 сентябрь. /«Башинформ» мәғлүмәт агентлығы, Дмитрий Слезин/.
19-20 сентябрҙә Башҡорт дәүләт аграр университетында баскетбол буйынса Альберт Мифтахов кубогы үтә. Ярыштар 2015-2016 йылдар миҙгелендәге Рәсәй беренселеге алдынан «Өфөлө» баскетбол клубы өсөн әҙерлек этабы буласаҡ.
Өфөләр Магнитогорск, Екатеринбург һәм Пермь командалары менән көс һынашасаҡ. Бөтә ҡатнашыусыларға ла приздар тапшырыласаҡ, чемпион иһә турнирҙы ойоштороусыларҙың — «Берҙәм Рәсәй» Бөтә Рәсәй сәйәси партияһының Башҡортостан төбәк бүлексәһе, республика Баскетбол федерацияһы һәм «Өфөлө» баскетбол клубының махсус кубогы менән бүләкләнәсәк.
Турнир төбәктә баскетболды үҫтереү һәм баш ҡалала «Өфөлө» баскетбол клубын ойоштороу өсөн күп көс һалған Альберт Мифтаховтың иҫтәлегенә арналған.
Уйындар 19 һәм 20 сентябрҙә Башҡорт дәүләт аграр университетының спорт залында уҙғарыла. Адресы: Өфө ҡалаһы, Октябрҙең 50 йыллығы урамы, 34.
Уйындар теҙмәһе:
19 сентябрь
16.00 — ОСК-ММК (Магнитогорск) — «Экскурс» (Пермь);
18.00 — «Өфөлө» (Өфө) — «Простор» (Екатеринбург).
20 сентябрь
10.00 — өсөнсө урын өсөн уйын;
12.00 — финал.


text:
Профсоюздарҙың тәрбиәселәргә эш хаҡын күтәреү буйынса тәҡдимен республика етәкселеге хупланы
БР Профсоюздар федерацияһының мәктәпкәсә белем биреү учреждениелары хеҙмәткәрҙәренә эш хаҡын күтәреү буйынса тәҡдиме республика етәкселегендә хуплау тапты.
Профсоюздар федерацияһы матбуғат хеҙмәтенән хәбәр итеүҙәренсә, Башҡортостан профсоюздары был мәсьәләне бер нисә ай инде күтәрә. Июнь аҙағында БР Профсоюздар федерацияһы республика Финанс министрлығына, тәрбиәселәрҙең айлыҡ эш хаҡына - 1000 һум, тәрбиәселәр ярҙамсыларына 500 һум күләмендә айлыҡ өҫтәмә билдәләү кәрәклеген сағылдырып, бюджетты ойоштороу буйынса тәҡдим ебәргәйне. Яҡынса иҫәпләүҙәр буйынса был проекттың хаҡы 400 миллион һум тип баһаланды.
Ошондай уҡ тәҡдимде профсоюздар Өфөнөң территориаль өс яҡлы комиссияһы ултырышында ла индергәйне, әммә ул ҡала хакимиәте һәм эш биреүселәр берекмәһе тарафынан хупланманы.
Ахыр килеп, БР Президентының быйыл 1 августан балалар баҡсалары хеҙмәткәрҙәренә өҫтәмә билдәләү тураһында республиканың яңы башлығы Рөстәм Хәмитов ҡул ҡуйған Указ һөҙөмтәһендә мәсьәлә ыңғай хәл ителде.


text:
Өфөнө ҡышҡы ит йәрминкәләре көтә
Алдағы ял көндәрендә баш ҡаланың туғыҙ майҙанында ҡышҡы йәрминкәләр үтәсәк, тип хәбәр иттеләр БР Ауыл хужалығы министрлығының мабуғат хеҙмәтенән. Башҡортостандың 40 районынан ауыл хужалығы тауарҙары етештереүселәренең килеүе көтөлә.
Йәрминкәләрҙә ит-һөт продукттары, бал, он һәм ярма изделиелары, кондитер изделиелары һәм башҡалар тәҡдим ителәсәк.
Йәрминкәләрҙә ҡатнашыу өсөн баш ҡалаға 1080 автомашина килергә тейеш. Дим районында ит йәрминкәһе Хәҡиҡәт урамының бер өлөшөндә автомобилдәр хәрәкәтен ябып, Таллин урамынан алып Муса Йәлилгә тиклемге арала ойоштороласаҡ. Бында 250 автомашинаның килеүе көтөлә. Калинин районындағы йәрминкәләр «Ауыл хужалығы йәрминкәһе» һәм «Шаҡша» сауҙа комплекстары янында үтәсәк. Киров районында ит йәрминкәләре, ғәҙәттәгесә, әүәлге «Аврора» кинотеатры алдында ойошторола. Ленин районында сауҙа Киров урамындағы «Баштехинформ» республика ғилми-техник һәм мәғлүмәт комплексы алдындағы майҙанда, шулай уҡ Әхмәтов урамындағы «Тулҡын» скверында йәйелдереләсәк.
Орджоникидзе районында халыҡты – «Йүрүҙән» сауҙа үҙәге алдында, Октябрь районында – СССР-ҙың 50 йыллығы урамында (Р.Зоргенан алып Октябрь проспектына тиклем), Совет районында Йәштәр мәҙәниәт һарайы алдында көтәләр.


text:
Рөстәм Хәмитов биатлонсы Антон Бабиков һәм Рәсәйҙең атҡаҙанған тренеры Виктор Никитин менән осраштыФото: Олег Яровиков
Рөстәм Хәмитов биатлонсы Антон Бабиков һәм Рәсәйҙең атҡаҙанған тренеры Виктор Никитин менән осрашты
Рөстәм Хәмитов биатлонсы Антон Бабиков һәм Рәсәйҙең атҡаҙанған тренеры Виктор Никитин менән осраштыФото: Олег Яровиков
ӨФӨ, 2016 йыл, 22 март. /«Башинформ» мәғлүмәт агентлығы, Александр Смирнов/.
21 мартта Республика йортонда Башҡортостан Башлығы Рөстәм Хәмитов биатлон буйынса Рәсәйҙең йыйылма командаһы ағзаһы, өс тапҡыр Европа чемпионы Антон Бабиков һәм Рәсәйҙең атҡаҙанған тренеры Виктор Никитин менән осрашты.
2016 йылдың февралендә Төмәндә уҙған биатлон буйынса Европа чемпионатында Антон Бабиков ике алтын, бер бронза миҙал яуланы. Халыҡ-ара биатлонсылар союзы фаразы буйынса 2015/2016 йылдар миҙгелендә иң яҡшы яңы спортсы тип танылды.
– Миҙгелде уңышлы тамамлауығыҙ менән ҡотлайым. Быйыл һеҙ яҡшы һөҙөмтәләр күрһәттегеҙ. Афарин! Һәммәбеҙ ҙә ғорурландыҡ, ҡайғырҙыҡ. Европа чемпионатында, «Өфөнән Антон Бабиков еңә», тигән һүҙҙәрҙе ишеткәс, бик шатландыҡ. Был беҙҙең өсөн иң яҡшыһы, – тине Рөстәм Хәмитов. – Биатлон мәктәбен нисек тергеҙеүҙе тикшерергә кәрәк. Беҙҙә Олимпия һәм донъя чемпиондары бар. Башҡортостан донъя һәм ил биатлонында һуңғы урын биләмәй. Артабан нисек үҫешергә кәрәклеге хаҡында уйлау зарур. Спорттың уйын төрҙәре яҡшы, әлбиттә. Әммә беҙгә биатлон кеүек спорттың техник төрҙәрен дә ҡарарға кәрәк.
Антон Бабиков өлгәшелгәндә генә туҡтап ҡалырға йыйынмауын белдерҙе.
Осрашыуҙа Өфөлә уҙғарырға мөмкин булған төрлө ярыштарҙың варианттары тикшерелде. Виктор Никитин фекеренсә, Башҡортостандың баш ҡалаһы Европа чемпионатын үткәрергә дәғүә итә ала.
– Европа кубогы, Европа чемпионаты менән проблемалар булмаҫ, тип уйлайым. Сөнки беҙҙә «А» категориялы комплекс. Ошондай комплекс Рәсәйҙә өсәү генә: Ханты-Мансиҙа, Төмәндә һәм беҙҙә, – тип һыҙыҡ өҫтөнә алды тренер.


text:
«Башавтотранс» хеҙмәткәрҙәренә РФ Транспорт министрлығы наградалары тапшырылды
«Башавтотранс» дәүләт унитар предприятиеһының иң яҡшы хеҙмәткәрҙәренә Рәсәй Федерацияһы Транспорт министрлығының ведомство наградалары тапшырылды, тип хәбәр итә БР Транспорт һәм юл хужалығы буйынса дәүләт комитетының матбуғат хеҙмәте.
Башҡортостандың төп транспорт предприятиеһының 39 хеҙмәткәре: водителдәр, кассирҙар, автослесарҙар, механиктар – күкрәккә таға торған «Почетлы Рәсәй транспорты хеҙмәткәре» һәм «Почетлы автотранспортсы» билдәләре алды, Рәсәй Федерацияһы Транспорт министрлығының Почет грамоталары менән бүләкләнде, күптәргә Рәсәй Федерацияһы транспорт министрының рәхмәте белдерелде.
«Башавтотранс» водителдәре XXVII Бөтә донъя Универсиадаһы ваҡытында Ҡазанда эшләне. Дүртөйлө, Нефтекама, Бәләбәй, Өфө, Стәрлетамаҡ, Мәләүез һәм Бөрө автотранспорт предприятиелары коллективтарына был көндө Универсиада ойоштороусыларынан рәхмәт белдерелде.
– «Башавтотранс» хеҙмәткәрҙәре был наградаларға лайыҡ, – ти БР Транспорт һәм юл хужалығы буйынса дәүләт комитеты рәйесе урынбаҫары Азат Кәлимуллин. – Бындай дәртләндереү формаһы – ул хеҙмәткәрҙең тәжрибәһен, уның профессионализмын һәм һайлаған һөнәренә тоғролоғон, ил транспорт комплексы алдындағы ҡаҙаныштарын таныу.


text:
«Нур» театрында «Кызыл таң»дың йырлы кистәре» үтә
Бөгөн Өфө «Нур» татар дәүләт театрында Дүртөйлө районы сәнғәт оҫталары концерты үтәсәк. Сара «Кызыл таң» республика гәзите редакцияһы башланғысы менән ойошторола. Был гәзит тарафынан «Нур» театрында үткәрелгән икенсе бындай ҙур концерт. Тәүге сара теүәл бер ай элек үткәрелде, унда Тәтешле районы оҫталары ҡатнашты. Өфөлөләр концертты һаман ҡыуанып иҫкә ала. «Кызыл таң»дың йырлы кистәре» исеме аҫтында уҙғарылған концерттар матур йолаға әүерелә. Бөгөн тәтешлеләрҙән һуң «Нур» театры сәхнәһенә дүртөйлөләр күтәреләсәк. Ә 16 апрелдә, «Кызыл таң» гәзите редакторы Фаил Фәтхетдинов хәбәр итеүенсә, Өфөгә Илеш районы вәкилдәре киләсәк. Республиканың тиҫтәләгән районы был проектта ҡатнашырға теләк белдергән дә инде. Шулай итеп, сараны үҙенсәлекле фестиваль тип тә атарға була.
Мәҙәни сараның үҙенсәлеге шунда, район сәнғәт оҫталары баш ҡалала йәшәүселәргә, тәү сиратта яҡташтарына «сәхнә күстәнәстәре» менән килә. Шулай уҡ ҡунаҡҡа килеүсе төбәктең социаль-көнкүрешен, уңыштарын һәм үҙенсәлеген тасуирлаған күргәҙмәләр ҙә ойошторола. Әйткәндәй, «Кызыл таң»дың йырлы кистәре» ысын мәғәнәһендә республикала йәшәүсе төрлө милләт халыҡтарының дуҫлығын, берҙәмлеген сағылдырыусы һәм туған Башҡортостаныбыҙ гүзәллеген кәүҙәләндереүсе тарихи бер сара ла булып тора. Сөнки «Нур» театры сәхнәһендә төрлө телдәрҙә яңғыраған йырҙар, төрлө халыҡ бейеүҙәре – барыһы ла бер маҡсатҡа – уртаҡ йортобоҙ Башҡортостанда именлекте, татыу тормошто һәм милләттәр араһында ысын дуҫлыҡты һаҡлауға йүнәлтелгән.


text:
Фото:
Баш ҡалала уҙған Матбуғат балында йыл журналисын иғлан иттеләр
Фото:
ӨФӨ, 2014 йыл, 17 декабрь. /«Башинформ» мәғлүмәт агентлығы, Розалиә Вәлиева, Артур Басиров/.
16 декабрҙә Башҡортостан Ауыл хужалығы министрлығының Колонналар залында республика киң мәғлүмәт сараларының иң яҡшы хеҙмәткәрҙәрен бүләкләү тантанаһы үтте.
Сараның ойоштороусыһы — Матбуғат һәм киң мәғлүмәт саралары агентлығы һәм Башҡортостандың Журналистар союзы.
Тантананы Матбуғат һәм киң мәғлүмәт саралары агентлығы етәксеһе Борис Мелкоедов асты.
Быйыл онлайн-тауыш биреү ярҙамында еңеүселәрҙе билдәләүҙең элекке тәртибе һаҡланған. 3 декабрҙән 10-на тиклем сайтта тауыш биреү барҙы.
«Йыл журналисы», «Предприятиеның иң яҡшы матбуғат хеҙмәте», «Министрлыҡтар һәм ведомстволарҙың иң яҡшы матбуғат хеҙмәте», «Иң яҡшы корпоратив баҫма» һәм «Йыл блогеры» номинацияларында кандидаттар өсөн бер тапҡыр ғына тауыш бирергә була ине.
«Йыл журналисы» исеменә Күгәрсен районының «Мораҙым» гәзите хәбәрсеһе Айгөл Арсланбәкова лайыҡ булды. «Социаль өлкә һәм мәғариф» номинацияһында «Аргументы и факты» аҙналығынан Айгөл Мусина иң яҡшыһы тип табылды; «Спорт һәм сәләмәт тормош» номинацияһында Башҡортостан юлдаш каналы хәбәрсеһе Юлиә Мөлөкова еңеп сыҡты; «Иҡтисад һәм финанс» номинацияһында — «Башинформ» агентлығы хәбәрсеһе Эльвира Латипова.
«Атайсал» темаһын иң яҡшы яҡтыртыусы тип Башҡортостан юлдаш телевидениеһының үҙ хәбәрсеһе Гөлназ Ғәлиуллина табылды. «Һаулыҡ һәм экология» номинацияһында — «Вечерняя Уфа» гәзитенән Татьяна Барабаш; «Сәнәғәт һәм инвестициялар» — «Российская газета» баҫмаһының Өфө филиалы хәбәрсеһе Ольга Горюнова; «Сәйәсәт һәм йәмғиәт» — «Республика Башкортостан» гәзите хәбәрсеһе Вячеслав Завьялов еңеүгә лайыҡ булды.
«Мәҙәниәт һәм сәнғәт» темаһына иң яҡшы материалдар авторы — «Башинформ» агентлығы хәбәрсеһе Ләйлә Ишморатова; «Иң яҡшы матбуғат хеҙмәте» — «Башнефть» асыҡ акционерҙар йәмғиәте; «Дәүләт ведомствоһының иң яҡшы матбуғат хеҙмәте» — Өфө-2015 ШОС һәм БРИКС офис-төркөмө; «Иң яҡшы корпоратив баҫма» — «Дивизион» гәзите (Өфө моторҙар эшләү берекмәһе); «Йыл блогеры» — Артур Дмитриев.


text:
Ауыл хужалығы предприятиелары үҙ продукцияһын аралашсыһыҙ һатырға тырыша
Башҡортостанда, үҙ сауҙа нөктәләрен асып, продукцияларын аралашсыһыҙ һатырға ынтылыусы ауыл хужалығы етештереүселәре артҡандан-арта бара. Шаран районында, 2007 йылда "Марс" ауыл хужалығы производство кооперативы базаһында төҙөлгән "Агро-Марс" крәҫтиән-фермер хужалығы яуаплылығы сикләнгән йәмғиәте ошондай предприятиеларҙың береһе. Был — үҫемлекселек һәм малсылыҡ продукцияһы етештереү һәм һатыу менән шөғөлләнгән тотороҡло үҫешеүсе рентабелле хужалыҡ. Йәмғиәт 3449 га майҙанды биләй, шул иҫәптән ауыл хужалығы участкалары — 3189 гектар (шуның 1444 гектары — һөрөнтө ерҙәр). Милекселек формаһын алмаштырғандан һуң бында баҫыусылыҡ һәм малсылыҡ буйынса производство күрһәткестәре йылдам күтәрелде. Һәр һыйырҙан тулайым һауым өс йылда — уртаса 24 процентҡа, бөтә тулайым продукция — 1,7 тапҡырға, ә бер хеҙмәткәргә етештереү 2,3 тапҡырға артты. Һөҙөмтәлә хеҙмәткәрҙәр ҙә элеккенән бер ярым тапҡырға күберәк эш хаҡы ала башланы.
Быйыл хужалыҡ етәкселәре үҙ үҫешендә алға китергә ҡарар итте һәм үҙ продукцияларын аралашсыһыҙ һатыуға тотондо. Ошо маҡсатта үҙәк усадьбала, Салмалы ауылында, сауҙа нөктәһе йыһазландырылды.
Уны асыу тантанаһында район хакимиәте башлығы Илгиз Сәмиғуллин, ауыл хужалығы предприятиеларының үҙ магазиндарын асыуы — бөтә агросәнәғәт комплексы өсөн өҫтөнлөклө бурыс, тип билдәләне.
— Эштәрҙе алып барыуға бындай ҡараш һөҙөмтәһендә хужалыҡта бер нисә бурыс ыңғай хәл ителә, — тине ул, — предприятиеның «тере» аҡсаһы буласаҡ, яңы эш урындары барлыҡҡа килә, ауыл халҡы сифатлы аҙыҡ-түлек аласаҡ.
"Агро-Марс" крәҫтиән-фермер хужалығы етәкселеге планында — яҡын араларҙа кафе асыу, унда үҙ эшсәндәре кистәрен мәҙәни ял итә, юбилей сараларын, туйҙар үткәрә аласаҡ. Хәҙер буласаҡ кафе бинаһында ремонт эштәре алып барыла.


text:
Фото:
Йомағужа ГЭС-ы тоннелде тикшереү өсөн туҡтатыла
Фото:
Йомағужа ГЭС-ында ташҡынға әҙерлек бара. Гидроэлектростанция начальнигы Сергей Маликовтың әйтеүенсә, Ағиҙелдең урта ағышында быйыл былтырғыға ҡарағанда ҡар күп йыйылған. Һыуҙың да мул булыуы көтөлә.
Был көндәрҙә һыу һаҡлағыста ташҡын алдынан һынау үткәрелә. Ташҡынға ҡәҙәр бында 40 миллион кубометр самаһы һыу ҡалырға тейеш. Кимәлен 229,5 метрға тиклем төшөрөү бурысы тора. Бөгөн һыу һаҡлағысында һыу күләме 84 миллион кубометр тәшкил итә. ГЭС үҙе көсөргәнеште төрлөсә көйләү режимында эшләй: төнөн кәметелә, көндөҙ көсөргәнеш арттырыла. Агрегат аша тәүлектең төрлө ваҡытында секундына 35-40 кубометр һыу үткәрелә.
Йомағужа ГЭС-ында гидрогенераторҙарға, төп һәм ярҙамсы ҡорамалдарға ағымдағы ремонт һәм тикшереү эштәре алып барыла. Киләһе аҙнала гидроагрегаттарҙың автоматик идара итеү системаһына ревизия башлана. Бының өсөн Санкт-Петербургтан «Промавтоматика» яуаплылығы сикләнгән йәмғиәте вәкиле — Йомағужа ГЭС-ының автоматик идара итеү системаһын эшләгән белгестең килеүе көтөлә.
«Башкирэнерго» асыҡ акционерҙар йәмғиәтенең матбуғат хеҙмәтенән хәбәр итеүҙәренсә, шишәмбе, 16 мартта, гидроэлектростанция эше туҡтатыла: һыуҙы һыу һаҡлағыстан турбиналы һыу үткәргестәргә, артабан электр энергияһы етештереүсе технология циклына алып барған тоннель торошо тикшерелә. Тоннель һыу һаҡлағыс төбөнән башланып, быуаны сикләп торған ҡая эсенән үтә, һәм ГЭС-тың өс һыу үткәргесенә бара. Тоннель оҙонлоғо – 400 метр тирәһе.
Дефекттарҙы табыу һәм бөтөрөү өсөн тоннелде тикшерер алдынан, уны тулыһынса һыуҙан бушатырға кәрәк. Был бик яуаплы эш: гидроҡоролманың һыу аҫтындағы өлөшөн былай деталләп тикшереү мөмкинлеге йыш булмай. Һуңғы тапҡыр тоннелде 2008 йыл башында һыуҙан бушатҡандар.
Тоннелде тикшереү эшен Йомағужа һыу һаҡлағысы хеҙмәткәрҙәре менән берлектә «Йомағужа һыу һаҡлағысы» яуаплылығы сикләнгән йәмғиәтенең эксплуатация хеҙмәте башҡара. Был эштәр барышында һыу һаҡлағыстан һыу Ағиҙелгә бындай осраҡтар өсөн ҡаралған ремонт һыу ебәргесе аша сығарыла. Йылға ағымы буйынса түбәндә урынлашҡан ҡулланыусылар һыуға ҡытлыҡ кисермәйәсәк.


text:
Өфөлә Рәсәй-Ҡытай Дуҫлыҡ йорто проекты хаҡында аныҡ мәғлүмәт билдәле булдыФото: Олег Яровиков
Өфөлә Рәсәй-Ҡытай Дуҫлыҡ йорто проекты хаҡында аныҡ мәғлүмәт билдәле булды
Өфөлә Рәсәй-Ҡытай Дуҫлыҡ йорто проекты хаҡында аныҡ мәғлүмәт билдәле булдыФото: Олег Яровиков
ӨФӨ, 2015 йыл, 2 июль. /«Башинформ» мәғлүмәт агентлығы, Артур Басиров/.
Өфөнөң үҙәгендә Рәсәй-Ҡытай Дуҫлыҡ йорто барлыҡҡа киләсәк. Бөгөн Инвесторҙар йортонда Ҡытайҙың «Синьхуа» агентлығы журналистары менән осрашыу барышында уның проекты күрһәтелде. Төҙөлөш хаҡында «Башинформ» агентлығына «Бан Бан» компанияһының генераль директоры Зарема Бикәнәсова хәбәр итте.
«Был проектты «Zhong Ge» компанияһы ғәмәлгә ашыра. Дуҫлыҡ йортонда «Ике йылға араһы» алмашыу клубы булыр тип күҙаллана. Ул Янцзы йылғаһының юғары һәм урта ағымы райондарының Волга буйы федераль округы менән хеҙмәттәшлеге сиктәрендә ойошторола. Бинала йәштәрҙең алмашыу клубы, ҡунаҡхана, муниципаль хеҙмәттәр үҙәге, административ офистар, Ҡытай медицинаһы һарайы, Азия һәм Европа аш-һыуҙары рестораны буласаҡ», — тип һөйләне Зарема Бикәнәсова.
Төҙөлөш майҙаны яҡынса 59 мең квадрат метр тәшкил итәсәк. Бейек бина Рәсәйҙең һәм Ҡытайҙың дуҫлығын сағылдырасаҡ.
«Бина фен-шуйға ярашлы итеп төҙөлә. Унда витраждар ҡуйыла, уларҙың бер яғында Бөйөк Ҡытай стенаһын, икенсе яғында Мәскәү Кремлен күрергә мөмкин буласаҡ, — тип билдәләне «Бан Бан» компанияһының генераль директоры Зарема Бикәнәсова.
Әлеге ваҡытта йомғаҡлау проектын әҙерләү буйынса әүҙем эш алып барыла. Объект тулыһынса инвестор иҫәбенә төҙөләсәк.


text:
«Болоттар» заманса сәнғәт үҙәгендә шағир һәм музыкант Рөстәм Вәлитовты иҫкә аласаҡтар
ӨФӨ, 2015 йыл, 23 ғинуар. /«Башинформ» мәғлүмәт агентлығы, Ләйлә Аралбаева/.
Бөгөн «Болоттар» заманса сәнғәт үҙәгендә Рөстәм Вәлитовты иҫкә аласаҡтар. Талантлы телевидение хәбәрсеһе, шағир һәм рок-музыканттың яҡты иҫтәлегенә бағышланған кисә уның тыуған көнө айҡанлы ойошторола. 2014 йылдың сентябрь башында Рөстәм Вәлитовтың йөрәге тибеүҙән туҡтаны. Уға 44 йәш ине.
Үҙәктә уның дуҫтары, «ВК» төркөмө музыканттары, коллегалары йыйыласаҡ. Сара киске сәғәт 9-ҙа башлана.
— Беҙ уның хаҡында һөйләйәсәкбеҙ, йырҙарын башҡарасаҡбыҙ, фотоһүрәттәрен һәм видеояҙмаларын ҡараясаҡбыҙ. Осрашыуҙың билдәле бер планы йәки сценарийы юҡ. Уны белеүселәрҙең йәки уның ижады менән танышырға теләүселәрҙең барыһын да көтөп ҡалабыҙ, — тип хәбәр итте Kto1.ru клубы эксперты Артем Клименко.
Осрашыуҙа Артем Клименко Рөстәм Вәлитовтың Афғанстанда һәләк булған һалдаттарға арнап яҙған «Стуками-перестуками» («Афған») йырын башҡарасаҡ.
Рөстәм Вәлитов 20 йылға яҡын журналистика өлкәһендә эшләне. Ижад юлын тыуған ҡалаһы Бөрөлә фотохәбәрсе булып башлай, артабан «Башҡортостан» республика гәзитендә, «Вся Уфа», «Уфа1»Ю Башҡортостан юлдаш телеканалдарында хеҙмәт итә. «ВК» төркөмөндә йырланы, джаз-рок стилендә композициялар ижад итте.


text:
Рәсәй Президентының Башҡортостандағы ҡабул итеү бүлмәһе хәрби хеҙмәткәрҙәр өсөн тура бәйләнеш үткәрә
Рәсәй Федерацияһы Президентының Башҡортостандағы ҡабул итеү бүлмәһе 21 февралдә хәрби хеҙмәткәрҙәр өсөн тура бәйләнеш үткәрә. Хәрби прокуратураның һәм хәрби комиссариаттың тулы хоҡуҡлы вәкилдәре хәрби хеҙмәткәрҙәрҙең хоҡуҡтарын боҙоуға, пенсия һәм торлаҡ тәьминәтенә ҡағылышлы һорауҙарға яуап бирәсәк.
Тура бәйләнеш 21 февралдә сәғәт 10-дан алып 13 сәғәткә тиклем, (347) 251-64-39 һәм (347) 251-77-91 телефондары буйынса эшләйәсәк.


text:
«Мәҙәниәттәрҙең глобаль симфонияһы» –Башҡортостандың милли сәйәсәте нигеҙе
«Башҡортостандың мәҙәни сәйәсәте глобалләштереүҙе унификация итеп түгел, ә «мәҙәниәттәрҙең глобаль симфонияһы» тип ҡараясаҡ». Шулай тип иҫәпләй республика башлығы Мортаза Рәхимов.
— Башҡорт мәҙәниәте, әҙәбиәте һәм сәнғәтенә, ижади интеллигенцияға ярҙам итеү беҙҙә дәүләт сәйәсәте рангына күтәрелгән, — тине ул бөгөн III Бөтә донъя башҡорттары ҡоролтайының пленар ултырышында. — Беҙҙең ижади коллективтарыбыҙ Европа, Азия һәм Американың иң яҡшы сәхнәләрендә уңышлы сығыш яһай. Улар күп илдәрҙә тамашасылар күңелен яулаған.
Бынан тыш, Президент әйтеүенсә, һуңғы арала республика етәкселегенең илебеҙҙең башҡа төбәктәрендә, яҡын һәм алыҫ сит илдәрҙә йәшәгән башҡорттарға иғтибары артты. Уларҙың мәнфәғәте республиканың иҡтисади һәм мәҙәни бәйләнештәрен киңәйткәндә, килешеүҙәр төҙөгәндә иҫәпкә алына.


text:
Башҡортостанда торлаҡ өсөн аҡса туплау системаһына инеү шарттары үҙгәрә Фото: Андрей Старостин
Башҡортостанда торлаҡ өсөн аҡса туплау системаһына инеү шарттары үҙгәрә
Башҡортостанда торлаҡ өсөн аҡса туплау системаһына инеү шарттары үҙгәрә Фото: Андрей Старостин
ӨФӨ, 2016 йыл, 10 февраль. /«Башинформ» мәғлүмәт агентлығы, Ксения Калинина/.
Башҡортостанда торлаҡ өсөн аҡса туплау системаһына инеү шарттары үҙгәрә. 2014 йылдың 1 апреленән республикала торлаҡ төҙөлөшө өсөн аҡса туплау программаһы эшләй. Социаль проект Башҡортостан Хөкүмәте башланғысы буйынса уртаса килемле граждандар өсөн торлаҡ һатып алыу мөмкинлеген арттырыу маҡсатында әҙерләнгән һәм төбәк бюджеты аҡсаһы иҫәбенә берлектә финанслау шарттарында ғәмәлгә ашырыла. Был хаҡта «Башинформ» агентлығына республика Төҙөлөш һәм архитектура буйынса дәүләт комитетының матбуғат үҙәгендә хәбәр иттеләр.
Программаны үҫтереү маҡсатында республика халҡына ике йыл дауамында ошо программаға инеү мөмкинлеге бирелде, 8200-ҙән ашыу кеше ошо хоҡуҡ менән файҙаланды.
Төбәк Хөкүмәте ҡарар ҡабул иткәндән һуң 2016 йылдың 14 февраленән торлаҡ төҙөлөшө өсөн аҡса туплау системаһына инеү шарттары үҙгәрә. Хәҙер программала Башҡортостанда даими йәшәгән һәм «Рәсәй ғаиләһе өсөн торлаҡ» программаһы буйынса эконом класлы торлаҡ һатып алыуға хоҡуҡлы кешеләр категорияһына ҡараған граждандар ҡатнаша ала.
Ведомствола әйтеүҙәренсә, торлаҡ алыу ике этапта башҡарыла: аҡса йыйыу һәм артабан кредит алыу. Беренсе этапта программала ҡатнашыусы, банкта махсус иҫәп асып, ай һайын шунда аҡса һала башлай. Ошо аҡсаға дәүләт бюджеттан премия өҫтәй. Уның күләме — һалынған аҡсаның 30 проценты. Аҡса туплау осоро тамамланғас, ҡатнашыусылар йылына 6-7 процент өҫтәп түләү шарты менән ипотека кредиты алыу мөмкинлегенә эйә була.


text:
Фото:
БР «Башфармация» дәүләт унитар предприятиеһы «Ҡан баҫымыңды үлсә» акцияһын дауам итә
Фото:
Февралдә БР «Башфармация» дәүләт унитар предприятиеһының 20 аптекаһында ҡан баҫымын үлсәүгә тонометрҙар ҡуйыла. Теләге булған һәр кеше ҡан баҫымын һәм пульс йышлығын бушлай үлсәй аласаҡ.
Әйтергә кәрәк, бындай акция “Башфармация” аптека селтәрҙәрендә 2009 йылдың декабрендә лә үткәрелгәйне. Акцияның бер аҙнаһы дауамында ғына ҡан баҫымын 28506 кеше тикшерткән.
БР«Башфармация» ДУП-ынан “Башинформ” агентлығына хәбәр итеүҙәренсә, акция республика халҡына һаулығын һаҡлауҙа һәм профилактикалауҙа тейешле ярҙам күрһәтеү ниәтендә үткәрелә һәм граждандарға ҡан баҫымын үлсәтеүҙән тыш, белгестәрҙән квалификациялы консультация алырға ла мөмкинлек бирә.
Өфөнән тыш, акцияла Стәрлетамаҡ, Салауат, Мәләүез, Нефтекама, Сибай һәм башҡа ҡалалар ҡатнаша.


text:
Баш ҡалаға Рәсәйҙең балалар омбудсмены килдеФото: Олег Яровиков
Баш ҡалаға Рәсәйҙең балалар омбудсмены килде
Баш ҡалаға Рәсәйҙең балалар омбудсмены килдеФото: Олег Яровиков
8 ноябрҙә Өфөгә эш визиты менән Рәсәй Президенты ҡарамағындағы Бала хоҡуҡтары буйынса вәкил Павел Астахов килде.
Ике көнлөк сәфәр сиктәрендә ул «Мәрхәмәт» хәйриә мәғариф фондының Балалар үҫеш үҙәгенә һәм махсуслаштырылған Бала йортона барасаҡ. Бынан тыш, Павел Астахов республика баш ҡалаһының Киров районында урынлашҡан «Изгелек» халыҡты социаль хеҙмәтләндереү комплекслы үҙәге эшмәкәрлеген һәм Рудольф Нуриев исемендәге Башҡорт хореография колледжы торошон тикшерәсәк.
Башҡортостан Президенты менән Павел Астахов төбәктә Рәсәй субъекттарында Бала хоҡуҡтары буйынса вәкилдәрҙең VII съезын үткәреү мәсьәләләрен тикшерәсәк.


text:
31 ғинуарҙа БР Дәүләт Йыйылышының сираттағы ултырышы үтә
31 ғинуарҙа БР Дәүләт Йыйылышы – Ҡоролтайҙың 59-сы ултырышы үтә. Бындай ҡарар республика парламенты Президиумының сираттағы ултырышында ҡабул ителде.
Депутаттар 16 закон проектын тикшерергә планлаштыра. Уларҙың һигеҙе һуңғы уҡыуҙа ҡабул ителәсәк. Улар араһында — «Башҡортостан Республикаһы референдумы тураһында»ғы БР законының 1-се статьяһына үҙгәрештәр индереү хаҡында», «Башҡортостан Республикаһында айырыуса һаҡланған тәбиғәт территориялары тураһында»ғы БР законына үҙгәрештәр индереү хаҡында», «Башҡортостан Республикаһында ҡалалар төҙөлөшө эшмәкәрлеген көйләү тураһында»ғы БР законына үҙгәрештәр индереү хаҡында» республика закон проекттары.
«Башҡортостан Республикаһының мировой судьялары тураһында»ғы БР законына үҙгәрештәр индереү хаҡында»ғы, «Башҡортостан Республикаһында хеҙмәт ҡануниәтен һәм хеҙмәт хоҡуғы нормаларын үҙ эсенә алған башҡа норматив хоҡуҡи акттарҙы үтәүгә ведомство тарафынан контроллек итеү тәртибе тураһында»ғы закон проекттары өҫтөндә эш дауам ителәсәк.
Республиканың закон сығарыусылары ете закон сығарыу инициативаһын тикшерәсәк. Улар араһында — «Башҡортостан Республикаһы Кодексына үҙгәрештәр инедереү тураһында», «Башҡортостан Республикаһы Ғаилә кодексының 24-се статьяһына үҙгәрештәр индереү тураһында», «Башҡортостан Республикаһында һунар һәм һунарсылыҡ ресурстарын һаҡлап ҡалыу тураһында»ғы БР законына үҙгәрештәр индереү хаҡында».
Республика парламентының пленар ултырышында «Башҡортостан Республикаһында ҡануниәт торошо хаҡында» исемле доклад тыңлау, шулай уҡ федераль закон проекттары тураһындағы һигеҙ ҡарар проектын тикшереү планлаштырыла.


text:
Саҡмағоштар һауым буйынса алда бара
Башҡортостандың Саҡмағош районында һауым буйынса дүрт меңлек сик үтелгән: бер һыйырҙан был районда уртаса алғанда 4014 кг һөт һауып алынған.
БР Ауыл хужалығын консультациялау үҙәге мәғлүмәт-аналитика бүлегенең 5 октябргә ҡарата оператив мәғлүмәттәренә ярашлы, Стәрлетамаҡ районында 29996 тонна һөт етештерелгән — Башҡортостанда йыл башынан алып был тулайым һауым буйынса иң юғары күрһәткес. Саҡмағош малсылары – 28776 тонна, дүртөйлөләр – 24868 тонна, илештәр 21022 тонна һөт һауған.
Ауырғазы районында тәүлегенә уртаса – 12,4 кг, Стәрлетамаҡта – 11,6 кг, Дүртөйлөлә – 11,4 кг, Мәләүездә 11,3 кг һөт һауыла, тип хәбәр итә БР Ауыл хужалығы министрлығының матбуғат хеҙмәте.


text:
Беренсе кварталда 70 миллиондан ашыу Өфө халҡы ҡала транспортынан файҙаланған
Өфөлә быйылғы йылдың тәүге өс айында ҡалалағы пассажир транспортының бөтә төрө менән 71,5 миллион пассажир ташылған. Шуларҙың 59 миллиондан ашыуы автомобиль транспорты хеҙмәтенән файҙаланыуға өҫтөнлөк биргән һәм ни бары 12,5 миллионы трамвай менән троллейбусты һайлаған.
Өфө хакимиәтенән хәбәр итеүҙәренсә, Өфө халҡын автотранспорт хеҙмәттәре менән тәьмин итеүҙә маршрут таксилары элеккесә беренсе урында килә. Улар йыл башынан алып 45 миллион пассажир ташыған. Был автобустарҙа пассажир ташыуҙың дөйөм күләменән 76 процент.


text:
Ишембай халҡына торлаҡ-коммуналь хужалыҡ тарифтары хаҡында һөйләйәсәктәр
18 ноябрҙә Ишембайҙа үтәсәк граждандарҙы күсмә ҡабул итеү торлаҡ-коммуналь хужалыҡ хеҙмәттәренә тарифтар темаһына арналасаҡ. Башҡортостан Республикаһының Тарифтар буйынса дәүләт комитеты рәйесе урынбаҫары Ирина Васимирская халыҡҡа электрға, газға, йылылыҡ энергияһына, торлаҡ-коммуналь хеҙмәттәргә хаҡтар хаҡында һөйләйәсәк.
Осрашыу 11.00 сәғәттә Ленин урамы, 60 адресы буйынса башланасаҡ. Был Тарифтар буйынса комитеттың граждандарҙы күсмә ҡабул итеү буйынса сираттағы сараһы буласаҡ.


text:
Төбәк профсоюздары хеҙмәт ветерандарының хоҡуҡтарын һаҡлап ҡалырға маташа
Башҡортостан профсоюздары республиканың ҙур хеҙмәт стажына эйә булған кешеләренең хоҡуҡтарын һаҡлап алып ҡалырға маташа. Бында пенсия йәшенә еткән һәм 40 йылдан ашыу эшләгән ирҙәргә һәм 35 йылдан ашыу эшләгән ҡатын-ҡыҙҙарға «Оҙайлы эш стажына эйә булған хеҙмәт ветераны» исемен биреү тураһында һүҙ бара. Башҡортостанда йәшәүселәр өсөн бындай исем алыу һәм уға бәйле социаль яҡлау саралары республика закондары менән бынан ике йыл элек билдәләнгәйне.
БР Профсоюздар федерацияһы матбуғат секретары Эльмира Шаһыбалова хәбәр итеүенсә, быйыл 25 ноябрҙә БР Дәүләт Йыйылышы – Ҡоролтай ултырышында «Һуғыш, хеҙмәт һәм Ҡораллы Көстәр ветерандары тураһында» БР Законының айырым положениеларын көсөнән сығарыу тураһында” БР Законы проекты беренсе уҡыуҙа ҡабул ителгәйне. Һөҙөмтәлә байтаҡ граждандарыбыҙ билдәһеҙ бер ваҡытҡа социаль яҡлау хоҡуғынан мәхрүм ителеүе ихтимал. Быға юл ҡуймау өсөн, профсоюздар республика депутаттарына был закон проектын икенсе уҡыуҙа тикшереүҙән баш тартыуҙарын һорап яҙма мөрәжәғәт итте. Бындай законды ҡабул итеү бик күп граждандарҙың мәнфәғәттәрен ҡыҫырыҡлаясаҡ, һәм был, профсоюздарҙың фекеренсә, республикала социаль көсөргәнешлелек һәм халыҡтың ризаһыҙлығын тыуҙырыуы ихтимал.


text:
Рус драма театры Екатеринбургта гастролдәрен башлай
Башҡортостандың дәүләт академия рус драма театры Екатеринбургта Свердловск дәүләт академия драма музыкаль комедия театры сәхнәһендә үҙенең ике аҙналыҡ гастролдәрен башлай. Был гастролдәр менән театр юбилейлы 150-се миҙгеленә аяҡ баҫа.
«Башинформ» агентлығына Башҡортостандың дәүләт академия рус драма театрының матбуғат хеҙмәтенән хәбәр итеүҙәренсә, гастролдәрҙе 16 сентябрҙә «Зәңгәр камея» (Голубая камея) мюзиклы асасаҡ. Бынан тыш Өфө артистары Екатеринбург халҡын йәнә биш спектакль һәм бер балалар әкиәте менән ҡыуандырасаҡ.
Свердловск музыкаль комедия театры менән Башҡортостандың Рус драма театры араһындағы дуҫлыҡ тиҫтә йылдан ашыу дауам итә.


text:
Йәрминкәлә йәштәргә 2500 вакансия тәҡдим ителә Фото: Андрей Старостин
Йәрминкәлә йәштәргә 2500 вакансия тәҡдим ителә
Йәрминкәлә йәштәргә 2500 вакансия тәҡдим ителә Фото: Андрей Старостин
ӨФӨ, 2016 йыл, 5 октябрь. /«Башинформ» мәғлүмәт агентлығы, Галина Бахшиева/.
Өфөләге вакансиялар йәрминкәһендә йәштәргә 2500 буш эш урыны тәҡдим ителә. Сара 6 октябрҙә ҡаланың Халыҡ мәшғүллеге үҙәгендә ойошторола. Унда 25 предприятие һәм ойошма ҡатнашыу теләген белдергән.
Өфөләге Халыҡ мәшғүллеге үҙәгендә хәбәр итеүҙәренсә, вакансиялар араһында сауҙа агенты, инженер, администратор, курьер, оператор, менеджер, инспектор, водитель, йөк тейәүсе һәм башҡа һөнәрҙәр бар.
Бөтә хеҙмәттәр ҙә бушлай күрһәтелә.
Йәрминкәне үткәреү урыны һәм ваҡыты: Ибраһимов бульвары, 47/1, иртәнге сәғәт 10-дан көндөҙгө 12-гә тиклем.


text:
Bell компанияһы һәм «НефАЗ» етештергән самосвал Учалы тау-байыҡтырыу комбинатында һынау үтә Фото: Учалы тау-байыҡтырыу комбинаты сайтынан
Bell компанияһы һәм «НефАЗ» етештергән самосвал Учалы тау-байыҡтырыу комбинатында һынау үтә
Bell компанияһы һәм «НефАЗ» етештергән самосвал Учалы тау-байыҡтырыу комбинатында һынау үтә Фото: Учалы тау-байыҡтырыу комбинаты сайтынан
ӨФӨ, 2015 йыл, 18 ноябрь. /«Башинформ» мәғлүмәт агентлығы, Олеся Серёгина/.
Bell компанияһы (Көньяҡ Африка Республикаһы) һәм «НефАЗ» етештергән самосвал Учалы тау-байыҡтырыу комбинатында һынау үтә. Машина эшләү предприятиелары Рәсәйҙә «Bell» самосвалдарын йыйыу проектын уңышлы тормошҡа ашырҙы. Учалы тау-байыҡтырыу комбинатының сайтында хәбәр ителеүенсә, «НефАЗ» асыҡ акционерҙар йәмғиәтендә йыйылған беренсе B40D маркалы самосвал Өфөлә уҙған ШОС һәм БРИКС саммиттарында күрһәтелгән.
«Предприятиебыҙҙың карьер эштәрендә ауыр, нигеҙҙә Европала етештерелгән техника ҡулланыла. Әммә әлеге иҡтисади шарттарҙа комбинат етәкселеге алдына импортты алмаштырыу бурысы ҡуйылғайны, шуға күрә «НефАЗ» машина эшләү предприятиеһының Bell B40D самосвалын контроль аҫтында файҙаланыу тураһында тәҡдиме ҡабул ителде», — тип һөйләне Учалы тау-байыҡтырыу комбинатының баш механигы Марат Минһажев.
Был самосвалдың йөк күтәреүсәнлеге 37 тонна тәшкил итә, кузовтың күләме — 23 кубометр. Ике аҙна һынау осоронда самосвал 14 мең тоннанан ашыу йөк ташыған.
«Самосвалдың һөҙөмтәлелеге һәм ышаныслығы хаҡында һығымта яһарға иртә әле. Тау сығарыу шарттарында һынау йыл аҙағынаса дауам итәсәк», — тип билдәләне Марат Минһажев.


text:
Сирияла Башҡортостанға арналған күргәҙмә үтәсәк
Дамаскиҙа Башҡортостанға арналған күргәҙмә үткәрергә планлаштырыла. Был хаҡта Башҡорт-ғәрәп дуҫлығы йәмғиәте активисы, Рәсәй Һаҡлыҡ банкының Өфө ҡалаһы буйынса өҫтәмә офисы мөдире Динара Ширеева һөйләне.
— Беҙҙең йәмғиәт делегацияһы ошо көндәрҙә Сирияла һәм Иорданияла булып ҡайтты. Унда беҙ Дамаскиҙа урындағы иҫтәлекле урындарҙың береһе булып иҫәпләнгән Рәсәй фән һәм мәҙәниәт үҙәгенә барҙыҡ, — тине ул. – Үҙәккә беҙ республикабыҙ хаҡында китаптар, каталогтар, фотографиялар һәм видеоматериалдар тапшырҙыҡ. Һәм Үҙәк етәкселеге беҙгә яҡын араларҙа, был материалдарҙы файҙаланып, Башҡортостан тураһында күргәҙмә ойошторорға ниәтләүе хаҡында хәбәр итте.


text:
Күк сарлаҡ
Күк сарлаҡ, күксәй, күксә сарлаҡ, аҡсарлаҡ, мауыҡ сарҙаҡ (урыҫ. Cизая чайка, лат. Larus canus) — сарлаҡтар ғаиләһендәге ҡошсоҡ.
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Ҡарға ҙурлыҡ. Парлашып йә күмәкләшеп йылға-күл, яңы һөрөлгән баҫыу өҫтөндә осоп йөрөйҙәр. Дөйөм төҫө аҡ. һырты һәм яурындары күкһел һоро, ҡанаттарының осо ҡара. Суҡышы һәм аяҡтары һары. йәш ҡоштар тигеҙ көрәнһыу һоро. Аҡсарлаҡтан бәләкәйерәк булыуы менән айырыла.
Тауышы[үҙгәртергә | вики-тексты үҙгәртергә]
Тауышы көслө һәм яңғырауыҡлы: «ҡаа-ҡааа».
Йәшәү рәүеше[үҙгәртергә | вики-тексты үҙгәртергә]
Күлдәрҙә, ҙур йылғаларҙа йәшәй. Балыҡ, төрлө һыу һәм ҡоро ер бөжәктәре, кеҫәрткеләр менән туҡлана. Күсмә ҡош. Киң генә таралған. Ерҙә, ҡалҡыуыраҡ урында оялай. Ғәҙәттә, тиҫтәгә яҡын оя бер тирәлә урынлаша, һәр ояла ҡара-көрән таплы 2—3 бөртөк һарғылт һоро йомортҡаһы була.
Әҙәбиәт[үҙгәртергә | вики-тексты үҙгәртергә]
- Э. Ф. Ишбирҙин. Башҡортостан ҡоштары китабы. — Өфө,1986 йыл. ИБ № 3478 28.693.35 И 90
- Башкирско-русско-латинский словарь названий птиц (Э. Ф. Ишбердин. Птицы Башкирии, 1986)


text:
Сәнәғәт
Бәлки, Һеҙ ошоно әҙләйһегеҙ: Сәнғәт.
Сәнәғәт— үҙ тармағы һәм башҡа тармаҡтар өсөн эш ҡоралдары, шулай уҡ сеймал, материалдар, яғыулыҡ һәм энергия эшләп сығарыу, урман эшкәртеү, ауыл хужалығы продукцияһын һәм халыҡ ҡулланыу тауарҙарын етештереү һәм башҡалара менән мәшғүл булған предпрятиеләр (заводтар, фабрикалар, рудниктар, шахталар, электростанциялар) берлеге. Сәнәғәт — йәмғиәттең етештереү ҡеүәтенә хәл иткес йоғонто яһаған халыҡ хужалығының мөһим тармағы.
Сәнәғәт ике ҙур тармаҡтан — сеймал табыу һәм яғыулыҡ әҙерләү сәнәғәтенән һәм эшкәртеүсе сәнәғәттән тора. Сеймал табыу һәм яғыулыҡ әҙерләү тармағына тау-химия сеймалы, ҡара һәм төҫлө металл рудалары, нефть, газ, күмер, торф, сланец, тоҙ, изветняк сығарыу, шулай уҡ урман предприятиеләре, балыҡ тотоу, диңгез продукттарын әҙерләү керә.
Эшкәртеүсе сәнәғәт тармағына машиналар төҙөү, ҡара һәм төҫлө металдар етештереү, прокат, химия һәм нефтехимия продукттары, машиналар һәм ҡорамалдар, ағас эшкәртеү ҡорамалдары, целлюлоза-ҡағыҙ сәнәғәте продукттары, цемент, төҙөлөш материалдары, еңел һәм аҙыҡ-түлек сәнәғәте продукттары етештереү, шулай уҡ сәнәғәт йыһаздарын ремонтлау керә.


text:
Фото:
Башҡортостанда Инвестициялар министрлығы ойоштороу мөмкинлеге тикшерелә
Фото:
Башҡортостан Хөкүмәте структураһында яңы министрлыҡ барлыҡҡа килеүе ихтимал. Бөгөн Өфөлә үткән Башҡортостан Президенты ҡарамағындағы Инвестицион мөхитте яҡшыртыу буйынса йәмәғәт советы ултырышында республикала төбәккә инвестициялар йәлеп итеү мәсьәләһе менән шөғөлләнәсәк махсуслаштырылған ведомство ойоштороу кәрәклеге тураһында һүҙ барҙы.
— Былтыр республика иҡтисадына 185 млрд һум тиерлек капитал һалынған: был төп капиталға инвестицияларға ҡағыла, — тип хәбәр итте республика башлығы Рөстәм Хәмитов, ултырышты асып. — Үткән йыл менән сағыштырғанда үҫеш сағыштырмаса хаҡтарҙа 5,5 процентты тәшкил итә. Нигеҙҙә, был һәйбәт күрһәткес. Әммә бөгөн илдәге төбәк иҡтисадтары үҫеше динамикаһында, әлеге конкуренцияла беҙгә был ғына етмәй, әлбиттә.
Президент, һуңғы йылдарҙа республикала инвестицион мөхитте яҡшыртыу буйынса маҡсатлы эш алып барылмаған, тип билдәләне. Һөҙөмтәлә бөгөн был өлкәләге бер нисә күрһәткес буйынса төбәк Рәсәй буйынса уртаса кимәлдән күпкә ҡалыша.
— Беҙҙең бурыс Рәсәй Федерацияһы төбәктәре исемлегенең аҫтында һөйрәлмәҫкә, ә иҡтисадҡа инвестициялар күҙлегенән ҡарағанда был исемлектең башында торорға,— тип һыҙыҡ өҫтөнә алды Рөстәм Хәмитов. — Йылдам үҫешеүсе ил һәм төбәктәр тәжрибәһе уларҙың иҡтисади үҙгәртеп ҡороуҙарҙы киң фронт менән алып бармауын күрһәтә. Иң тәүҙә иҡтисади үҫеште ивестициялар йәһәтенән тәьмин итеүҙе ныҡ тотҡарлаған «киҫкен ҡаршылыҡтар» асыҡлана һәм бөтөрөлә. Беҙҙең республикаға килгәндә, төп ҡаршылыҡтар һәм проблемалар беҙҙә институциональ өлкәлә ята. Беҙ сит ил һәм Рәсәй инвестицияларына ҙур өмөттәр бағлайбыҙ. Тап үҫешкән институциональ мөхит капитал һалыуҙарҙа мөмкин булған һәр төрлө хәүефтәрҙе кәметергә, проекттарҙы тормошҡа ашырыу буйынса бөтә аҙымдарҙы ла законлы һәм асыҡ итергә мөмкинлек бирә, инвестпроекттарҙың ҡағыҙҙан ғәмәлгә ашырыуға табан хәрәкәтен тиҙләтеүгә булышлыҡ итә.
Башҡортостанда ниндәйҙер кимәлдә инвестициялар йәлеп итеүгә ҡатнашлығы булған бер нисә дәүләт структураһы, йәмәғәт ойошмалары, коммерция предприятиелары булыуға ҡарамаҫтан, уларҙың эшендә, Рөстәм Хәмитов билдәләүенсә, «системалылыҡ һәм технологик йәһәттән көйләнгәнлек» юҡ, ә улар «көйлө механизм кеүек эшләргә тейеш бит». Уларҙың эшен яңы ведомство яраштырырға тейеш тә инде.
Республиканың инвестицион хеҙмәттәшлек мәсьәләләре буйынса махсус вәкиле Андрей Назаров һүҙҙәренсә, бөтә инвестицион процестарға БР Инвестициялар һәм үҫеш министрлығы етәкселек итә ала.
— Был министрлыҡ республикала берҙәм дәүләт инвестиция сәйәсәтен әҙерләү һәм үткәреү, инвестицион һәм инновацион эшмәкәрлек алып барыусы субъекттарға дәүләт ярҙамы күрһәтеү, бәләкәй һәм урта эшҡыуарлыҡты, шәхси-дәүләт партнерлығын үҫтереү буйынса бурыстарҙы һәм инвестициялау процесы өсөн кәрәкле башҡа йүнәлештәр буйынса эштәрҙе үҙ өҫтөнә алырға тейеш.
Рөстәм Хәмитов әйтеүенсә, республикала инвестициялар йәлеп итеү буйынса етди эшләйәсәк система формалаштырыуҙы быйыл уҡ тамамларға кәрәк.